20:15 / 21.04.2017 5007 pdf Ўқиш режими + -\nМаккадан Шомга кетадиган карвонлар ўтадиган Виддан номли водийда саҳровий Ғифор қабиласи истиқомат қилар эди. Агар ўтган карвонлардан қоладиган баъзи нарсаларни ҳисобга олмаса Ғифорликларнинг даромад манбалари ҳам йўқ эди. Улар ўша вақтнинг одати бўйича қароқчилик қилиб, ўғрилик қилиб ва шунга ўхшаш турли йўллар билан ҳаёт кечирар эдилар.\nҒифорийларнинг эътиқодлари ҳам ўзига яраша ўша вақтнинг мушриклик эътиқоди асосида эди. Улар ҳам бошқаларга ўхшаб турли бидъат хурофотларга кўмилган эди.\nЖундуб ибн Жунода Ғифорий ғифорликлар ичида ўзининг мулоҳазаликлиги, ақлининг ўткирлиги ва узоқни кўра билишлиги билан ажраб турар эди. Унинг куняси Абу Зарр эди. У Маккада пайғамбарликни даъво қилаётган одам чиққанини эшитди. Бу гапни эшитдию унга қизиқиб қолди.\nИбн Аббос розияллоҳу анҳудан ривоят қилинади: «Абу Заррга Набий соллаллоҳу алайҳи васалламнинг юборилганликлари етганда у ўз укасига: «Уловингни миниб, анаву водийга бор. Менга анаву ўзини набий деб, унга осмондан хабар келишини даъво қилаётган киши ҳақида бир нарса билиб кел. Унинг каломига қулоқ ос, кейин олдимга кел», деди.\nУка жўнаб Маккага борди. У зотнинг гапларини эшитиб Абу Заррнинг олдига қайтиб борди ва унга: «Мен унинг карамли ахлоқларга амр қилаётганини кўрдим ва шеър бўлмаган гап айтаётганини эшитдим» деди.\nАбу Зарр: «Мен ирода қилган нарса ила менга шифо бера олмадинг», деди ва зоду роҳиласини олиб, сув тўлдирилган мешини кўтариб Маккага етиб борди.\nУ масжидга кириб Набий соллаллоҳу алайҳи васалламни ахтарди. Абу Зарр у зотни танимас эди. Бировдан сўрашни ҳам хоҳламади. Кечаси бўлганда ёнбошлаб ётди.\nБас, уни Али розияллоҳу анҳу кўриб қолди. Унинг ғариблигини дарров билди. У уни кўргандан кейин эргашиб кетди. Улардан бири иккинчисидан тонг отгунча бирор нарса сўрамади.\nСўнгра у зоди ва мешини кўтариб масжидга борди. Ўша куни у ерда қолиб кетди. Набий соллаллоҳу алайҳи васаллам уни кўрмадилар. Кеч бўлганда яна ўз жойига ёнбошлади.\nУнинг ёнига яна Али келди ва:\n«Бу одамга ўз манзилини биладиган вақт келмадими?» деди ва уни турғазиб ўзи билан бирга олиб кетди. Улардан бири иккинчисидан бирор нарса сўрамади.\nУчинчи кун бўлганда Али унга худди аввалги муомалани қилди. Бас, уни ўрнидан турғазиб:\n«Сени нима олиб келганини менга гапирмайсанми?» деди.\nАгар менга йўл кўрсатишга ишончли аҳд берсанг, айтаман», деди.\nУ ўша ишни қилган эди, нимага келганини айтди. Шунда Али:\n«Албатта, бу ҳақдир. У зот Расулуллоҳ соллаллоҳу алайҳи васалламдирлар. Тонг отганидан кейин менга эргашиб бор. Мен хавфли бирор нарсани кўрсам, худди сув оқизаётгандек бўлиб тураман. Агар юришда давом этсам, мен кирган жойга киргунингча орқамдан эргашиб бор», деди.\nУ ўшандоқ қилди. Унинг орқасида то Набий соллаллоҳу алайҳи васалламнинг ҳузурларига киргунча эргашиб борди. У билан бирга кирди. У зотнинг гапларини эшитди ва ўша ернинг ўзида мусулмон бўлди. Набий соллаллоҳу алайҳи васаллам унга:\n«Қайтиб бориб, қавмингга хабарни етказ. Менинг амрим кегунча кут», дедилар.\n«Жоним қўлида бўлган зот ила қасамки, уларнинг ичида бу(шаҳодат)ни қичқириб айтаман!» деди.\nУ чиқиб, масжидга кириб борди ва баланд овоз ила:\n«Ашҳаду аллаа илаҳа иллаллоҳу ва ашҳаду аннаа\nМуҳаммадан Расулуллоҳ!!!» деб қичқирди...\nУ эртасига қайтиб яна аввалгига ўхшаш ишни қилди. Улар яна уни калтаклашди. Аббос келиб яна уни қутқазиб олди». Икки шайх ривоят қилган.\nМуслимнинг ривоятида қуйидагилар келган: «Расулуллоҳ соллаллоҳу алайҳи васаллам унга: «Сен қавмингга мендан етказувчи бўласанми? Шоядки Аллоҳ уларга сен ила манфаат етказса ва улар ила сенга ажр берса» дедилар.\nБас, у қайтиб борди. Укаси Унайс ва икковларининг онаси мусулмон бўлдилар. Сўнгра қавмларига бордилар. Уларнинг ярими Исломга кирди. Уларга Аймоа ибн Рахаса Ғифорий имомлик қиларди. У уларнинг улуғи эди. Набий соллаллоҳу алайҳи васаллам Мадийнага келганларида қолганлари ҳам мусулмон бўлдилар.\nКейин асламликлар келиб:\n«Эй Аллоҳнинг Расули, биродаларимиз мусулмон бўлган асос ила биз ҳам мусулмон бўламиз», дедилар ва мусулмон бўлдилар. Шунда Расулуллоҳ соллаллоҳу алайҳи васаллам:\n«Ғифорни Аллоҳ мағфират қилсин, Асламни Аллоҳ саломат қилсин!» дедилар».\nАбу Зарр Ғифорий розияллоҳу анҳунинг Исломга киришлари ҳақидаги маълумотларнинг бир қисми юқоридаги ривоятда келди. Аммо бу маълумотларнинг тўлиқ бўлиши учун бошқа ривоятларни ҳам ўрганишимиз лозим бўлади.\nАбу Зарр Ғифорий розияллоҳу анҳу Али розияллоҳу анҳу билан Расулуллоҳ соллаллоҳу алайҳи васалламнинг ҳузурларига кириб борганларида:\n«Ассалому алайка ё Расулуллоҳ!» деганлар.\n«Ва алайкассалому ва роҳматуллоҳи ва баракотуҳу!» деб жавоб берганлар Набий соллаллоҳу алайҳи васаллам\nШунинг учун ҳам барча манбаларда Абу Зарр Ғифорий розияллоҳу анҳуни биринчи исломий салом берган шахс сифатида зикр қилинади.\nКейин Абу Зарр Ғифорий розияллоҳу анҳу Расулуллоҳ соллаллоҳу алайҳи васалламга:\n«Менга ўзинг айтадиган нарсадан куйлаб бер», деди.\n«У шеър эмаски, сенга уни куйлаб берсам. У Қуръони каримдир», дедилар.\n«Менга қироат қилиб бер бўлмаса», деди.\nРасулуллоҳ соллаллоҳу алайҳи васаллам қироат қилдилар. Абу Зарр Ғифорий розияллоҳу анҳу тингладилар. Кўп вақт ўтмасдан Абу Зарр Ғифорий розияллоҳу анҳу:\n«Ашҳаду аллаа илаҳа иллаллоҳу ва ашҳаду аннаа Муҳаммадан Расулуллоҳ!» деб иймон келтирдилар.\nУламоларнинг таъкидлашларича Абу Зарр Ғифорий розияллоҳу анҳу ё тўртинчи, ё бешинчи бўлиб иймон келтирган эдилар.\nСўнгра Расулуллоҳ соллаллоҳу алайҳи васаллам у кишидан:\n«Сен кимдан бўласан, эй араблар биродари?» деб сўрадилар.\n«Ғифордан», деб жавоб бердилар.\nПайғамбар соллаллоҳу алайҳи васаллам таажжуб ила табассум қилдилар. У зот алайҳиссаломнинг таажжубланишлари бежиз эмас эди. Ғифор қабиласини ҳамма яхши билар эди. Уларнинг ўғри муттаҳамликлари етти иқлимга машҳур эди. Яқин орада ғифорлик қароқчиларнинг зулмидан дод демаган зот қолмаган эди. Шунинг учун ҳам янги мусулмоннинг мазкур қабила аъзоси эканлигини билганларидан кейин Набий соллаллоҳу алайҳи васаллам табассум қилган эдилар.\nЎша ҳолатни Абу Зарр Ғифорий розияллоҳу анҳунинг ўзлари қуйидагича ривоят қиладилар:\n«Расулуллоҳ соллаллоҳу алайҳи васаллам Ғифорданлигимни билганларидан кейин назарларини пастга баландга қилиб менга таажжуб ила қарай бошладилар. Сўнгра, албатта, Аллоҳ кимни истаса шуни ҳидоят қилади», дедилар.\nУндан кейин Маккада Расулуллоҳ соллаллоҳу алайҳи васаллам билан турдим. У зот менга Исломдан таълим бердилар. Қуръондан бир оз ўқитдилар. Сўнгра менга:\n«Исломинг ҳақида Маккада бирор кишига хабар бермагин. Мен сени ўлдириб қўйишларидан қўрқаман», дедилар.\n«Жоним қўлида бўлган зот ила қасамки, Маккада бор эканман масжидга бориб Қурайш ичига кириб ҳақ даъвати ила қичқираман», дедим.\nРасулуллоҳ соллаллоҳу алайҳи васаллам сукут соқладилар. Мен масжидга келсам, қурайшликлар ўтириб гаплашаётган эканлар. Уларнинг ўртасига бордим ва бор овозим билан:\n«Эй Қурайш жамоаси! Мен «Ашҳаду аллаа илаҳа иллаллоҳу ва ашҳаду аннаа Муҳаммадан Расулуллоҳ!» деб шаҳодат келтираман!» деб бақирдим.\nМен гапларим уларнинг қулоқларига кирар кирмас ҳаммалари чўчиб тушдилар ва мажлисларидан шошиб туриб:\n«Манаву диндан чиққанни тутинглар!» дейишди.\nУлар мени тутиб олиб ўлакса қилиб уришди. Мени Набий соллаллоҳу алайҳи васалламнинг амакилари Аббос кўриб қолди. У мени танаси билан тўсиб улардан ҳимоя қилди ва уларга қараб:\n«Шўрларинг қурисин! Ғифорлик одамни урасизларми?! Ахир карвонларинг уларнинг устидан ўтади-ку!» деди.\nУлар мендан нари кетдилар.\nХушимга келганимда Расулуллоҳ соллаллоҳу алайҳи васалламнинг ҳузурларига келдим. У зот менинг ҳолимни кўриб:\n«Мен сени Исломингни эълон қилишдан қайтармаган эдимми?» дедилар.\n«Эй Аллоҳнинг Расули, Нафсимда бир ҳожат бор эди. Ўшани чиқардим», дедим.\n«Қавминг олдига бор. Уларга ўзинг кўрган ва эшитганларни айтиб бер. Уларни Аллоҳга даъват қил. Шоядки, Аллоҳ уларга сен ила манфаат берса, сенга улар ила ажр берса. Қачон сенга зоҳир бўлганим хабари етса ҳузуримга кел», дедилар.\nМен жўнаб кетдим. Қавмимнинг ерларига етиб боришим билан укам Унайс олдимдан чиқиб:\n«Нима қилганимни айтар бўлсам, мусулмон бўлдим. Тасдиқ қилдим», дедим.\nКўп ўтмай Аллоҳ таоло унинг қалбини очди ва у:\n«Мени сенинг динингдан қайтарадиган нарса йўқ. Мен ҳам мусулмон бўлдим, тасдиқ қилдим», деди.\nКейин онамизнинг олдига бориб уни ҳам Исломга даъват қилдик. У ҳам:\n«Мени иккингизнинг динингиздан қайтарадиган нарса йўқ. Мен ҳам мусулмон бўлдим, тасдиқ қилдим», деди.\nСўнгра бу мусулмон оила ўз қавмини Исломга даъват қилишга турди. Уларнинг ярими мусулмон бўлдилар. Даъватчилар Аслам қабиласини ҳам Исломга чақирдилар.\nАбу Зарр Ғифорий розияллоҳу анҳу мусулмон бўлиб ўз қабиласига қайтиб кетганларидан кейин йиллар ўтди. Расулуллоҳ соллаллоҳу алайҳи васаллам ўн уч йил Маккада даъват қилдилар. Сўнгра Мадинага ҳижрат қилиб бордилар. У ерда ҳам мушриклар у кишини тинч қўймадилар. Бадр, Уҳуд ва Хандақ урушлари бўлиб ўтди.\nКейин Абу Зарр Ғифорий розияллоҳу анҳу ўз қабиладошлари ва Асламликлар билан биргаликда Расулуллоҳ соллаллоҳу алайҳи васалламнинг ҳузурларига келдилар.\nПайғамбар соллаллоҳу алайҳи васаллам уларни кўриб ғоят хурсанд бўлдилар ва:\nАбу Зарр Ғифорий розияллоҳу анҳу Мадинага ҳижрат қилиб Расулуллоҳ соллаллоҳу алайҳи васалламнинг ёнларида яшай бошлади. У киши Набий соллаллоҳу алайҳи васаллам билан бўладиган ҳар бир лаҳзани ғанимат билар ва кўп нарсаларни ўрганишга ҳаракатда бўлар эдилар. Пайғамбар соллаллоҳу алайҳи васалламнинг ўзлари Абу Зарр Ғифорий розияллоҳу анҳуни бошқа мусулмонларни тарғиб қилганларидек илм талаб қилишга тарғиб қилар эдилар.\nИмом Ибн Можа Абу Зарр Ғифорий розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам:\n«Эй Абу Зарр!\nЭрталаб туриб Аллоҳнинг китобидан бир оят ўрганмоғинг сен учун юз ракъат (нафл) намоз ўқиганингдан яхшироқдир.\nЭрталаб туриб амал қилингану, қилинмаган илмдан бир боб ўқимоғинг сен учун минг ракъат (нафл) намоз ўқиганингдан яхшироқдир»-деганлар.\nШунчалик тарғиботдан кейин ҳам илмга қизиқмайдиган одам қолиши мумкинми?\nШунинг учун ҳам Абу Зарр Ғифорий розияллоҳу анҳуни доимо талаби илмда бўлганларини, Расулуллоҳ соллаллоҳу алайҳи васалламдан турли нарсаларни сўраб юрганларини кўрамиз.\nИмом Бухорий, Муслим ва Термизийлар Абу Зарр Ғифорий розияллоҳу анҳудан ривоят қиладилар:\n«Ҳузуримга Жиброил алайҳиссалом келди. У менга:\n«Умматингдан ким Аллоҳга бирор нарсани ширк келтирмаган ҳолда ўлса, жаннатга киради»-деб башорат берди»-дедилар.\n«Агар зино ва ўғрилик қилса ҳамми?»-дедим.\nУ зот саллоллоҳу алайҳи васаллам:\n«Агар зино ва ўғрилик қилса ҳам»- дедилар.\n«Агар зино ва ўғрилик қилса ҳам»-дедилар.»\n«Абу Зарр хоҳламаса ҳам», дедилар».\n«аз-Зуҳрийдан: ким «Лаа илаҳа иллаллоҳу»ни айтса жаннатга киради, деган ҳадис ҳақида сўрашганда:\n«Бу Исломнинг аввалида, шариат аҳкомлари туширилмасдан олдин, одамларни дингга тарғиб қилиш мақсадида бўлган эди»-деганлар»-жумласини қўшиб қўйганлар.\nИмом Ибн Шиҳоб аз-Зуҳрий–биринчи ҳадис китоби тўплаган улкан тобеъин эса, саҳобалардан билганларини айтганлар.\nЗотан Оиша онамизнинг ҳам:\n«Аввалги тушган оятларда иймон, жаннат ва дўзах зикри бор эди, одамлар қизиқиб динга кирганларидан кейин намоз, рўза каби аҳкомлар нозил бўлди, деган маънодаги гаплари ривоят қилган.\nУшбу ҳадисда тавҳиднинг, Аллоҳга ширк келтирмасликнинг фазли ҳақида сўз кетмоқда. Албатта тавҳид ақийдаси улкан шараф ва бахт саодат эканлигида ҳеч шубҳа йўқ.\nБирор нарсани аниқлаб олиш учун қайта-қайта сўраш Абу Зарр Ғифорий розияллоҳу анҳунинг одатлари бўлганини кўриб турибмиз.\nАбу Зарр Ғифорий розияллоҳу анҳунинг зино ва ўғрилик ҳақида қайта-қайта сўрашлари бу иккиси ўша пайтда энг оғир ва энг кўп тарқалган жиноятлардан бўлганидандир.\nУламоларимиз таъкидлашларича, гуноҳлар умумий равишда икки йўналишга бўлинади.\nБиринчиси, Аллоҳнинг ҳаққини поймол қилиш.\nИккинчиси, банданинг ҳаққини поймол қилиш.\n...Шунга биноан, ушбу маънодаги ҳадисларни Аллоҳнинг амрларини тарк қилишга далил қилиб оладиганларнинг иши тамоман ботил эканлиги яна ҳам равшан бўлади.\nИмом Бухорий, Муслим ва Насаийлар Абу Зарр розияллоҳу анҳудан ривоят қиладилар:\n«Расулуллоҳ соллаллоҳу алайҳи васалламдан ер юзида қурилган энг аввалги масжид ҳақида сўрадим.\nУ зот: «Масжидул Ҳаром»-дедилар.\nМен: «Сўнгра қайси?»-дедим.\nУ зот: «Масжидул Ақсо»-дедилар.\nМен: «Ораларида қанча (вақт) бор?»-дедим.\nУ зот: «Қирқ йил», дедилар.\nСўнгра: «Ер сенинг учун масжиддир. Сенга қаерда намоз вақти етса, ўқи»-дедилар».\n«Масжидул Ҳаром»-дан мурод Каъбаи Муаззама.\nРивоятларда келишича, Каъбани Иброҳим ва Исмоил алайҳиссаломлар қуришларидан олдин ҳам фаришталар ёки Одам ота томонидан қурилган. Кейинги қуриш эса, мазкур аввалги қуриш асосига-пойдеворига биноан бўлган.\nПайғамбар соллаллоҳу алайҳи васалламнинг ушбу гаплари Қуръони Каримнинг оятида келган маънони тасдиқламоқда. Масжидул Ҳаром дунёда ибодат учун қурилган биринчи саждагоҳ эканини таъкидламоқда.\nУшбу ҳадисда иккинчи масжид ҳақида ҳам сўз кетиб, унинг «Масжидул Ақсо» эканлиги баён қилинмоқда.\nШу ўринда баъзи луғавий мулоҳазаларни ҳам айтиб ўтишга тўғри келади.\nМасжид сўзи луғатда сажда қиладиган жой-саждагоҳ маъносини билдиради.\nҲозирги кунда эса, одамлар орасида Ислом динидаги кишиларнинг ибодатхонасига айтиладиган бўлиб қолган.\nШу тор маънони олиб, баъзи бир Ислом душманлари Ислом динидан олдин бўлган нарса, Ақсони қандоқ қилиб масжид, деб бўлади?-деган эътирозларни ҳам билдирганлар.\nБу эса, ўз навбатида уларнинг асл башараларини очиб ташлаб, илмий мулоҳаза қилишга қодир эмасликларини кўрсатади.\n«Масжидул Ақсо» дегани луғат жиҳатидан «Узоқдаги саждагоҳ» маъносини билдиради.\nЎша пайтларда дарҳақиқат, «Ақсо» ибодатхонаси Макка аҳлига нисбатан узоқ масжид ҳисобланган. Бу Қудс шаҳридаги масжиддир.\nЭнди, Масжидул Ҳаром билан Масжидул Ақсонинг бино қилинишлари орасида қирқ йил ўтгани ҳақида баҳс юритайлик.\nУшбу ҳадиси шарифда тарихчиларга маълум ва машҳур қурилишлардан бошқа қурилиши ҳақида сўз кетмоқда.\nЧунки, ҳаммага маълум тарихга биноан Масжидул Ҳаромни Иброҳим алайҳиссалом, Масжидул Ақсони Сулаймон алайҳиссалом қурганлар. Иброҳим алайҳиссалом билан Сулаймон алайҳиссаломлар орасидаги вақт эса, жуда ҳам узоқ вақтдир.\nУшбу ҳадисда Масжидул Ҳаром биринчи, Масжидул Ақсо иккинчи масжид эканлигини таъкидлаш, бу икки масжиднинг афзаллигини таъкидлашдан иборатдир.\nШунингдек, ҳадиси шарифда қаёқда бўлса ҳам намоз вақти кириб фарз бўлганидан кейин уни ўқиш лозимлиги таъкидланмоқда.\nБу маъноларни Абу Зарр Ғифорий розияллоҳу анҳунинг Пайғамбар соллаллоҳу алайҳи васалламга такрор-такрор саволари туфайли билиб олмоқдамиз.\n«Ким боласидан балоғатга етмаган учтасини берган бўлса, улар унга дўзахдан мустаҳкам қўрғон бўлурлар»-дедилар.\n«Мен иккитасини тақдим қилганман»-деди Абу Зарр.\n«Иккитаси ҳам»-дедилар У зот.\n«Мен биттасини тақдим қилганман»-деди, қориларнинг улуғи Убай ибн Каъб.\n«Биттаси ҳам. Лекин ана ўша биринчи зарба пайтида...»-дедилар У зот».\nАгар мусулмон инсон мусибат етган чоғида гўзал сабр қилиш ила ўзини тутса Аллоҳ таоло унинг ўлган учта, иккита ва битта боласини унинг учун дўзахдан тўсувчи мустаҳкам қўрғон қилар экан.\nБу ҳадиси шарифда Абу Зарр Ғифорий розияллоҳу анҳунинг иккита балоғатга етмаган боласини вафот этгани, у киши бу мусибатга сабр қилганлари ва ўшанинг учун Расулуллоҳ соллаллоҳу алайҳи васаллам у кишига жаннатни ваъда қтлганларини билиб олмоқдамиз.\nАлбатта, бу Абу Зарр Ғифорий розияллоҳу анҳу учун улкан фазлдир.\nИмом Термизий, Насаий, Абу Довуд ва Ибн Можалар Абу Зарр розияллоҳу анҳудан ривоят қиладилар:\n«Пайғамбаримиз соллаллоҳу алайҳи васаллам билан Рамазонни тутдик. У зот то етти (кеча) қолмагунча ой давомида биз билан бирга қоим бўлмадилар. Сўнг эса биз билан бирга кечанинг учдан бири ўтгунча қоим бўлдилар. Олти кеча қолганда эса биз билан бирга қоим бўлмадилар. Беш кеча қолганда эса биз билан бирга кечанинг ярмигача қоим бўлдилар. Шунда мен:\n«Эй, Аллоҳнинг Расули, ушбу кечаси бизга нафл намоз ўқитсангиз эди»-дедим.\n«Қачон бир одам имом билан у қайтиб кетгунча намоз ўқиса, ўша одамга кечани қоим бўлиб ўтказган ҳисобланади дедилар. Тўрт кеча қолганда қоим бўлмадилар. Уч кеча қолганда эса, аҳлларини, аёлларини ва одамларни жамлаб биз билан шундоқ қоим бўлдиларки ҳаттоки «фалаҳ» ўтиб кетармикан деб қўрқдик.\nМен, фалаҳ, нима?-дедим.\nУ (Абу Зарр), саҳарлик, сўнгра ойнинг қолганида биз билан бирга қоим бўлмадилар»-деди».\nБу ҳадиси шарифдан Абу Зарр Ғифорий розияллоҳу анҳунинг нафл ибодатларга ҳам қанчалар ихлос қилганлари, ҳатто Расулуллоҳ соллаллоҳу алайҳи васалламга бу борада таклиф киритишгача бориб етганларини билиб оламиз.\nПайғамбар соллаллоҳу алайҳи васаллам бошқа саҳобаларга уларнинг табиатлари ва имкониятларини яхши билганларидан ўзларига яраша маслаҳат берганларидек Абу Зарр Ғифорий розияллоҳу анҳуга ҳам ўзларига яраша маслаҳат берар эдилар.\nАбу Довуд ва Муслимлар Абу Зарр розияллоҳу анҳудан ривоят қиладилар:\n«Эй Абу Зарр, мен сенинг заифлигингни кўриб турибман. Албаттта, мен ўзимга яхши кўрган нарсани сенга ҳам яхши кўраман. Зинҳор ва зинҳор икки кишига ҳам амир бўлмагин, етимнинг молига валий бўлмагин»-дедилар».\nАмир ва васий бўлишлик ўта улуғ омонатли ишдир. Шу билан бирга ўта нозик иш ҳамдир. Бу мақомларда эҳтиёт бўлмаган одам бир зумда охиратини куйдириб олиши ҳеч нарса эмас. Икки кишига бўлса ҳам амир бўлган одам адолат билан иш тутмоғи, зулм қилмаслиги керак. Агар заррача зулм қилса, золимлардан бўлади. Золимлар эса, қиёмат кунининг зулматидадирлар.\nШунингдек, етимнинг молини еб қўйиш туфайли қоринга дўзахнинг оловини еб олиш мумкин.\nАбу Зарр Ғифорий розияллоҳу анҳу бунга ўхшаш ишларни идора қилишда, бошқаришда заиф бўлганлар. Шунинг учун у кишига Пайғамбаримиз соллаллоҳу алайҳи васаллам мазкур ишларни ўз зиммасига олмасликни насиҳат қилганлар.\nПайғамбаримиз соллаллоҳу алайҳи васалламнинг, ўзимга яхши кўрган нарсани сенга ҳам яхши кўраман, дейишлари, агар мен ҳам сенга ўхшаш бўлганимда бу ишни қилмас эдим, деган маънога ишоратдир.\nАлбатта, Пайғамбаримиз соллаллоҳу алайҳи васалламнинг Абу Зарр Ғифорий розияллоҳу анҳуга қилган бу муомалалари ва насиҳатлари у кишининг у зот алайҳиссалом ҳузурларидаги мақомлари юқори эканини кўрсатмоқда.\nАбу Зарр Ғифорий розияллоҳу анҳу Набий соллаллоҳу алайҳи васалламнинг бу насиҳатларига умр бўйи оғишмай амал қилдилар. У киши мазкур мансабларни умуман ёқтирмай қолдилар.\nИроқда у кишига амир бўлишлик таклиф қилинди. Шунда Абу Зарр Ғифорий розияллоҳу анҳу:\n«Йўқ! Аллоҳга қасамки, ҳеч ҳам менга ўз дунёнгиз ила яқинлашманг!» дедилар.\nАбу Зарр Ғифорий розияллоҳу анҳу нафақат ўзлари балки ўзларига яқин кишиларни ҳам ўша мансабларга эришиларини истамас эдилар. Агар фалакнинг гардиши билан баъзи бир яқин дўстлари мансабдор бўлиб қолсалар ҳам улардан хафа бўлар эдилар.\nБир куни Абу Зарр Ғифорий розияллоҳу анҳу Абу Мусо Ашъарий розияллоҳу анҳуга йўлиқиб қолдилар. Абу Мусо Ашъарий розияллоҳу анҳу узоқдан у кишига қучоқларини очиб, марҳабо Абу Зарр! марҳабо эй дўстим! деб кела бошладилар.\nАбу Зарр Ғифорий розияллоҳу анҳу бўлса у кишини орқага туртиб:\n«Мен менинг дўстинг эмасман. Сен амир-Волий бўлишингдан олдин сен билан дўст эдим», дедилар.\nАбу Зарр Ғифорий розияллоҳу анҳу амалнинг афзалини қилишга, кўпроқ савоб олишга ўч эдилар.\nИмом Бухорий ва Муслим Абу Зарр розияллоҳу анҳудан ривоят қиладилар:\n«Қандоқ қулни озод қилиш афзал?»-дедим.\n«Энг қиммати ва аҳли ҳузурида энг қадрлисини»-дедилар.\n«Қилувчига ёрдам берасан ёки ожизга ёрдам берасан»-дедилар.\n«Агар уни ҳам қилмасамчи?»-дедим.\n«Одамларга ёмонлик қилишни тарк қиласан, бу, албатта, садақадир-дедилар».\n«Қайси бир мусулмон киши, бир мусулмон кишини озод қилса, Аллоҳ таоло қулнинг суякларидан ҳар суякни уни озод қилувчининг суякларидан бир суякни дўзахдан сақловчи қилур, қайси бир аёл, бир муслима аёлни озод қилса, Аллоҳ таоло чўрининг суякларидан ҳар бир суякни уни озод қилгувчининг суякларидан бир суякни дўзахдан сақловчи қилур»-дейилган.\n«Ўлим пайтида қул озод қилувчи, тўйгандан кейин ҳадя берадиганга ўхшайди»-дейилган.\nҲамма яхши ишлар ҳам афзал. Лекин афзалларнинг ичида ҳам афзали бор. Мусулмон киши кўпроқ фазлга эга бўлишни хоҳлаб энг афзал ишни кўпроқ қилишга уриниши керак.\nАбу Зарр розияллоҳу анҳу Пайғамбар соллаллоҳу алайҳи васалламга шу маънода савол бердилар ва У зот соллаллоҳу алайҳи васаллам энг афзал иш Аллоҳга иймон келтириш ва Унинг йўлида жиҳод қилиш эканини баён қилдилар.\n...Албатта, қулни ишлатиб, ишлатиб, қариб-чириб ҳеч нарсага ярамай, боқиманда бўлиб қолганда озод қилиш билан, ёш навқирон, қўлидан ҳар бир иш келадиган, баҳосини юқори бўлиб турганда озод қилишнинг фарқи бор.\nИсломда хайрли ишни қуруқ овоза учун қилиб, унинг қилишдан кўзланган мақсадни суистемол қилиш маъқул кўрилмайди. Балки, энг яхши сифатларга эга бўлган қулларни биринчи навбатда озод қилишга тарғиб қилинади. Токи қобилиятли, ўзига ҳам, жамиятга ҳам кўпрқ фойда келтирадиган шахсларнинг сони кўпайсин.\nШу билан бирга ўлим кўзига кўринганда қул озод қилиш билан, ёш-навқирон, иши кўп шахснинг ўз ҳожати бўлиб туриб қулини озод қилишнинг фарқи бор. Қул озод қилмоқчи бўлган одам тезроқ озод қилсин. Дунёга берилиб қулни озод қилмай юриб, кўзига ўлим кўринганда қул озод қилса, худди овқатдан тўйиб, ўзидан ошиб қолганини бошқага ҳадя қилган бўлади.\nБу ҳам тезроқ қул озод қилишга тарғиб қилишдир.\nҚаранг! Абу Зарр Ғифорий розияллоҳу анҳунинг илмга чанқоқликлари, Расулуллоҳ соллаллоҳу алайҳи васалламга ўрнини топиб савол беришлари қанчалар фойдага сабаб бўлган.\nКелинг, яна Абу Зарр Ғифорий розияллоҳу анҳунинг Пайғамбар соллаллоҳу алайҳи васалламга савол беришлари ҳақидаги ривоятларнинг баъзилари билан танишайлик.\nАбу Зарр Ғифорий розияллоҳу анҳу Пайғамбар алайҳиссаломдан, иймон нима, деб сўраганларида, Пайғамбаримиз Муҳаммад алайҳиссалом:\n«Яхшилик юзингизни машриқ ёки мағриб томонга буришингизда эмас. Лекин яхшилик, ким Аллоҳга, охират кунига, фаришталарга, китобга, Пайғамбарларга иймон келтирса ва яхши кўрган молини қариндошларга, етимларга, мискинларга, ватангадоларга, тиланчиларга, қул озод қилишга берса, намозни қоим қилса, закот берса. Аҳд қилганда аҳдига вафо қилувчилар, камбағаллик, қийинчилик пайтида ва шиддат вақтида ҳам сабр қилувчиларга хосдир. Ана ўшалар содиқ бўлганлардир. Ана ўшалар тақводорлардир», оятини тиловат қилганлар. Кейин яна қайта сўраганларида, яна шу оятни тиловат қилганлар.\nАбу Зарр Ғифорий розияллоҳу анҳунинг саволлари ўта муҳим савол бўлганидан Расулуллоҳ соллаллоҳу алайҳи васаллам у кишига ушбу оят ила жавоб берганлар. Бу аҳамиятни англаб етишимиз учун ояти кариманинг маъноларини чуқур билишимиз зарур бўлади.\nОдатда одамлар яхшилик матлуб эканлиги ҳақида ихтилоф қилмайдилар. Яхшилик нима эканлиги ҳақида ихтилоф қиладилар. Ҳар ким ўзининг йўлини яхши деб тушунади. Яхшилик маъносига ўзича таърифлар келтиради, чегаралар қўяди, белгилар белгилайди.\nУлар кўпинча яхшиликни белгилашда ақлларини, ота-боболаридан қолган урф-одатларни, ўзлари яшаб турган жамиятдаги ўлчовларни тушунадилар. Бирлари яхшилик деб тушунган нарсани, бошқалари мутлақо ёмонлик деб тушунишлари ҳам мумкин. Демак, яхшиликнинг ҳақиқатини мазкур ҳоллардан устун тургувчи жиҳат белгилаши керак.\nИслом динида яхшилик-Аллоҳ яхши деган нарсалардир. Уларнинг нима экани ушбу оятда тўлиқ таърифлаб берилган. Келинг, аввал ояти каримани батафсил ўрганайлик. Оятнинг бошида Аллоҳ таоло:\n«Яхшилик юзингизни машриқ ёки мағриб томонга буришингизда эмас», деб, яхшилик маълум бир ҳаракат ёки гап -сўзларни ўзича қилиш ва айтиш билан бўлиб қолмаслигини таъкидламоқда. Сўнгра эса, яхшилик нималигини таърифлашга ўтиб:\n«Лекин яхшилик, ким Аллоҳга, охират кунига, фаришталарга, китобга, Пайғамбарларга иймон келтирса ва яхши кўрган молини қариндошларга, етимларга, мискинларга, ватангадоларга, тиланчиларга, қул озод қилишга берса, намозни қоим қилса, закот берса. Аҳд қилганда аҳдига вафо қилувчилар, камбағаллик, қийинчилик пайтида ва шиддат вақтида ҳам сабр қилувчиларга хосдир», демоқда.\n«ким Аллоҳга, охират кунига, фаришталарга, китобга, Пайғамбарларга иймон келтирса»\nАллоҳга, Унинг борлигига, сифатларига, исмларига, ягоналигига, тарбиякунанда эканлигига, илоҳлигига иймон келтириш. Охират кунига, яъни, қиёмат қўпишига иймон келтириш, фаришталарга, уларнинг сифатларига иймон келтириш, китобга, яъни, Аллоҳ таоло томонидан бандаларни ҳидоятга бошлаш учун туширилган илоҳий-самовий китобларга иймон келтириш. Аллоҳ таоло юборган Пайғамбарларнинг бирортасини ҳам қўймасдан ҳаммасига иймон келтириш.\nУшбу иймон келтиришлар яхшиликнинг боши ва асосидир. Бусиз, яъни, иймонсиз ҳеч қандай яхшилик бўлиши мумкин эмас. Чунки кимнинг Аллоҳга, охират кунига, фаришталарга, китобларга, Пайғамбарларга иймони йўқ бўлса, ундан яхшилик чиқмайди. Чиқса ҳам, доимий бўлмайди. Бирор сабабга боғлиқ бўлади. Ўша сабаб тугаса, яхшилиги ҳам тугайди.\n2. Молу дунёсидан нафақа қилиш.\n«яхши кўрган молини қариндошларга, етимларга, мискинларга, ватангадоларга, тиланчиларга, қул озод қилишга берса»\nЯхши кўрган молидан қариндош-уруғларга, боқувчисидан ажраб қолган етимларга, яъни, боқувчисиз қолган, балоғат ёшига етмаган ёш болаларга; мискинларга, яъни, еб-ичиш ва яшаш учун етарли маблағи, даромади йўқ кишиларга; ватангадоларга, яъни, ватанидан узоқда нафақасиз қолган одамларга; тиланчиларга, яъни, ўзида яшаш учун моддий имконияти йўқлигидан мажбур бўлиб бошқалардан моддий ёрдам сўраганларга; қул озод қилишга, яъни, хўжаси билан маълум миқдор маблағ эвазига озодликка чиқишни келишиб қўйган қулларга бериш. Мол беришни одат қилган одам ҳирс, заифлик, бахиллик сиртмоғидан озод бўлади. Мол-дунёга қулликдан озод бўлади. Бу юксак инсоний фазилатдир. Фақат юксак инсоний фазилатлар соҳибигина мазкур тоифадаги кишиларга холис ёрдам беради. Бу ишни қилган инсон ҳақиқий яхшиликни қилган бўлади.\n«намозни қоим қилса»\nФарз намозларни ўз вақтида, рукуъ, сажда ва бошқа арконларини жойига қўйиб, хушуъ-хузуъ билан яхшилаб ўқиш. Намозда инсон ҳам сирти, ҳам ичи–буткул борлиғи билан Аллоҳга юзланади. Унда инсоннинг жисми ҳам, ақли ҳам, руҳи ҳам ҳаракатга келади. Намоз ўқимаган одам Аллоҳ таърифлаган яхшиликни қилмаган бўлади.\nМусулмонларнинг бой-бадавлатлари молларидан маълум миқдорини ҳақдор биродарларига моявий ибодат сифатида берадилар. Бу иш мол эгасига Аллоҳ томонидан фарз қилинган. Шу фарзни адо этадиган одам яхшилик қилувчидир.\n«Аҳд қилганда аҳдига вафо қилувчилар»\n«камбағаллик, қийинчилик пайтида ва шиддат вақтида ҳам сабр қилувчилар»\nФақирлик, бечоралик пайтида, касаллик, беморлик вақтида, уруш, душманлар билан тўқнашув пайтида инсон машаққатларга учрайди. Шундай ҳолларда сабр қилиш лозим.\nСабрлилик ҳам иймонли, мусулмон кишиларнинг алоҳида олий ва зарурий сифатларидан ҳисобланади. У ҳақда аввалги оятлар тафсирида батафсил сўз юритилди. Демак, турли қийин ҳолатларда сабр қилувчилар Аллоҳ таърифлаган яхшилик соҳибларидан бўлар экан.\nОятнинг охирида мазкур олиймақом сифатларга эга бўлганларни:\nАна ўшалар ақидасида, амалида содиқ бўлганлардир.\nИбн Мурдавайҳи Абу Зарр Ғифорий розияллоҳу анҳудан қилган ривоятда келган, у киши айтадиларки:\n«Эй Аллоҳнинг Расули, Пайғамбарлар қанча?» деб сўрадим.\n«Бир юз йигирма тўрт мингта», дедилар.\n«Эй Аллоҳнинг Расули, улардан қанчаси Расуллар?» дедим.\nУ зот алайҳиссалом:\n«Уч юз ўн учтаси, кўпчилик» дедилар».\nАлбатта, Абу Зарр Ғифорий розияллоҳу анҳунинг бу саволлари ҳам унга Пайғамбар соллаллоҳу алайҳи васалламнинг берган жавоблари ҳам нодирдир. Бу масалада бошқа маълумот топиш қийин.\nИмом Ибн Ҳиббон, ал-Ҳоким, Абу Нуъайм ва бошқалар Абу Зарр розияллоҳу анҳудан ривоят қилинган узун ҳадисда жумладан шундай дейилади:\n«Эй Аллоҳнинг Расули, Иброҳимнинг саҳифаларида нима бўлган?» дедим.\n«Барчаси зарбулмасал бўлган; Эй султони бор, синовдаги ва мағрур подишоҳ!\nМен сени дунёнинг бирини устига бирини қўйиб жамлашинг учун юборганим йўқ. Лекин Мен сени Менинг номимдан мазулмнинг дуосини қайтаришинг учун юборганман. Мен уни, агар кофирдан бўлса ҳам, қатармайман.\nОқилнинг ақли жойида бўлса бир қанча соатлари бўлиши керак; Роббисига муножот қиладиган соати, ўзини ўзи ҳисоб китоб қиладиган соати, Аллоҳ азза ва жалланинг санъати ҳақида тафаккур қиладиган соати ва емоқ, ичмоқ каби ўз ҳожатлари учун холий қоладиган соати.\nОқил шошилмаслиги керак. Илло уч нарсада шошилиш керак; охиратга зоди роҳила тайёрлаш учун, маош учун ҳаракатга ва ҳалол лаззатга.\nОқил ўз замонини таниган, ўзига керак нарсага уринган, тилини тийган бўлиши керак.\nКим ўз каломини амалидан ҳисобласа, ўзига фойдаси йўқ каломи оз бўлади», дейилган дедилар.\n«Эй Аллоҳнинг Расули, Мусо саҳифаларида нима бўлган?»-дедим.\n«Ҳаммаси ибрат бўлган.\nЎлимга ишониб туриб хурсанд бўлиб юргандан ажабланаман.\nДўзахга ишониб туриб кулиб юргандан ажабланаман.\nҚазои қадарга ишониб туриб ўўзини ҳоритгандан ажабланаман.\nДунёни кўриб ва уни қабул қилиб туриб ундан хотиржам бўлгандан ажабланаман.\nЭртага ҳисоб-китоб бўлишига ишониб туриб амал қилмаганга ажабланаман, дейилган», дедилар .\n«Эй Аллоҳнинг Расули,! Менга тавсия қилинг», дедим.\n«Сенга Аллоҳга тақво қилишни тавсия қиламан. У барча ишнинг бошидир», дедилар.\n«Эй Аллоҳнинг Расули,! Зиёда қилинг», дедим.\n«Қуръон тиловати ва Аллоҳ азза ва жалланинг зикрини лозим тут! У сен учун ер юзида нур ва осмонда зикрдир», дедилар.\n«Эй Аллоҳнинг Расули! Зиёда қилинг», дедим.\n«Кўп кулишдан соқлан. У қалбни ўлдиради ва юзнинг нурини кетказади», дедилар.\n«Жиҳодни лозим тут. У умматимнинг роҳиблигидир», дедилар.\n«Мискинларга муҳаббат қил ва улар билан бирга ўтир», дедилар.\nЎзингдан пастга назар қил, ўзингдан баланда назар қилма. Шунда Аллоҳнинг неъмати сен учун қадрсиз бўлмайди», дедилар.\n«Агар аччиқ бўлса ҳам ҳақни айт», дедилар\n«Ўз нафсингда билган нарсанг сени одамларга тил теккизишдан қайтарсин. Ўзинг қиладиган нарсада уларни танқид қилма. Ўзинг билмаган нарсани одамлардан ўрганишинг сенга айб бўлишга етади», дедилар ва кўксимга уриб туриб:\n«Эй Абу Зарр! Тадбирга ўхшаш ақл йўқ. Ўзини тийишга ўхшаш парҳезкорлик йўқ. Ҳусни хулқчалик ҳасаб йўқ», дедилар».\nАбу Зарр Ғифорий розияллоҳу анҳунинг керак нарсани эринмай сўрашдан иборат бу хислатлари мусулмонларга кейинги даврларда ҳам кўпгина фойдалар берган, бермоқда ва бераверади ҳам иншааллоҳ.\nГапимизнинг тасдиғи сифатида яна бир ривоятни ўрганайлик.\nАл-Маърур ибн Сувайд розияллоҳу анҳудан ривоят қилинади:\n«Рабзада Абу Заррнинг олдидан ўтдик. Унинг устида бир чопон, ғуломининг устида худди шунга ўхшаш бир чапон бор эди. Биз унга, эй Абу Зарр, агар иккисини жамласанг бир сидра кийим бўлар экан, дедик. Шунда у:\n«Мен билан биродарларимдан бирининг орасида гап ўтган эди. Унинг онаси ажамия эди. Мен уни ўша нарса билан айбладим. У бориб Расулуллоҳ соллаллоҳу алайҳи васалламга мендан шикоят қилди. Мен У зотга мулоқот бўлган эдим:\n«Эй Абу Зарр, сен ичингда жоҳилият бор одам экансан!»-дедилар.\n«Эй Аллоҳнинг Расули, ким одамларни сўкса, унинг ота ва онасини сўкарлар»-дедим.\n«Эй Абу Зарр, сен ичингда жоҳилият бор одам экансан. Улар сизнинг биродарларингиздир. Аллоҳ уларни қул остингизга қўйгандир. Бас, ўзингиз ейдиган нарсадан уларни таомлантиринг, ўзингиз киядиган нарсадан уларни кийинтиринг. Уларга оғир келадиган нарсани юкламанг. Агар юклансангиз, ўзингиз ёрдам беринг»-дедилар».\nУчовлари ривоят қилган.\n«Албатта, улар биродарларингиздир. Аллоҳ сизларни улардан афзал қилган. Бас, ким сизга тўғри келмаса сотиб юборинг. Аллоҳ таолонинг халқини азобламанг»-дедилар».\nУшбу ривоятнинг соҳиблари Маърур ибн Сувайд розияллоҳу анҳу баъзи кишилар билан Рабзада Абу Зарр розияллоҳу анҳунинг олдиларидан ўтишди. Улар Абу Зарр Ғифорий ва у кишининг қуллари устида бир хил кийим кўрдилар. Арабларнинг одати бўйича иккита бир хил чопон кийган одам тўлиқ сарпо кийган бўлишини эслатишиб, Абу Зарр розияллоҳу анҳуга икки чопонни ҳам ўзинг кийиб олсанг, тўлиқ сарпо кийган бўлар эдинг, дейишди.\nШунда Абу Зарр розияллоҳу анҳу арабларнинг одатига эмас, Пайғамбар соллаллоҳу алайҳи васалламнинг суннатларига амал қилишларини айтиб ўтдилар.\nАбу Зарр розияллоҳу анҳу қора танли қул одам билан айтишиб қолган эдилар. Бошқа ривоятларда айтилишига Билол ибн Рабоҳ розияллоҳу анҳу билан айтишиб қолган эдилар. Аччиқланган Абу Зарр розияллоҳу анҳу, «Эй қора хотиннинг ўғли! деган эдилар. Иккинчи томон бу гапда ирқчилик ва қулликда айблаш, деб тушунди ва Пайғамбаримиз соллаллоҳу алайҳи васалламга шикоят қилди.\nПайғамбаримиз соллаллоҳу алайҳи васаллам бу ишда Абу Зарр розияллоҳу анҳуни айбдор деб топдилар. У кишини кўрганларида, қаттиқ хафа бўлдилар:\n«Эй Абу Зарр, сен ичингда жоҳилият бор одам экансан, дедилар.\nЯъни, ҳали, сенинг ахлоқингда жоҳилиятнинг ахлоқларидан бор экан-ку, дедилар.\nБу Абу Зарр Ғифорийдек, киши учун қаттиқ айблов эди. У киши қилмишларига узр айтмоқчи бўлиб, у ҳам мени сўкканидан кейин, унга ўша гапни айтишга мажбур бўлдим, деган маънони айтдилар. Лекин, Пайғамбаримиз соллаллоҳу алайҳи васаллам бу узрни қабул қилмадилар, яна аввалги айбловни такрорладилар ва кейин тушунтириш ибораларини ҳам айтдилар.\nМатнда келган ибораларни бугунги кунимиз истилоҳига соладиган бўлсак, унинг онаси қора бўлса нима бўлибди?! Ўзи қул бўлса нима бўлибди?! У ҳам сенга ўхшаган одам. Қулларингиз биродарларингиздир. Аллоҳ уларни сизнинг қўлингизга топшириб қўйган, холос! Уларни камситманглар! Ўзингиз егандан едириб, ўзингиз кийгандан кийдиринг! Уларга тоқатларидан ташқари оғир иш буюрманг! Агар бирор оғир иш буюрадиган бўлсангиз уни адо этишда уларга ўзингиз ёрдам беринг, деган маънодаги гапларни айтдилар.\nБу набавий насиҳатлар Абу Зарр Ғифорий розияллоҳу анҳуга қаттиқ таъсир қилди. Бошқа ривоятларда зикр қилинишича, у киши бориб ҳазрати Билол розияллоҳу анҳунинг оёқлари остига, тупроққа юзларини қўйиб ётдилар ва, ушбу қора оёқларинг билан юзимни босиб ўтмагунингча ўрнимдан турмайман, дедилар.\nКейинчалик, умрларининг охиригача ушбу ҳадисни ҳаммага айтиб, тушунтириб ва унга оғишмай амал қилиб ўтдилар.\nБунда ҳам Абу Зарр Ғифорий розияллоҳу анҳунинг олиймақом инсоний фазийлатлари намоён бўлмоқда.\nАбу Зарр Ғифорий розияллоҳу анҳу Пайғамбар соллаллоҳу алайҳи васалламнинг Хандақ ғазотидан кейинги барча ғазотларида Аллоҳ таолонинг розилигини тилаган ҳолда ихлос билан иштирок этдилар. У кишининг Табук ғазотидаги иштирокларидан бир лавҳа зикр қилиш билан кифояланамиз.\nРасулуллоҳ соллаллоҳу алайҳи васаллам Табук ғазотига ўттиз мингга яқин киши билан йўлга чиқдилар.\nБир гуруҳ мусулмонлар ҳеч шак ва шубҳалари бўлмаса ҳам, ўзларича, қолса бўлаверса керак, деган ният билан жиҳоддан қолдилар ҳам. Уларнинг ичида Каъб ибн Молик, Мурора ибн Робиъ, Ҳилол ибн Умаййа, Абу Хасайма, Умайр ибн Ваҳб ва бошқалар бор эдилар.\nРасулуллоҳ соллаллоҳу алайҳи васаллам Саниййатул Вадоъ номли жойга аскаргоҳ қурдилар. Мунофиқларнинг бошлиғи Абдуллоҳ ибн Убай эса, ундан пастроқда алоҳида аскаргоҳ қурди. Кейинроқ эса одамларини олиб йўлдан қайтди.\nРасулуллоҳ соллаллоҳу алайҳи васаллам эса илгарилаб кетавердилар. Бирор киши ортда қолса, одамлар келиб:\n«Эй Аллоҳнинг Расули, фалончи ортда қолди», дейишарди. Расулуллоҳ соллаллоҳу алайҳи васаллам эса:\n«Уни тек қўйинглар, унда бирор яхшилик бўлса, Аллоҳ уни сизларга етиштиради. Агар ундай бўлмаса, Аллоҳ сизни ундан қутқарган бўлади», дер эдилар.\nАбу Зарр розияллоҳу анҳу ҳам ортда қолди. Унинг туяси юрмай қолган эди. Одамлар:\n«Эй Аллоҳнинг Расули, Абу Зарр ортда қолди», дейишди. Расулуллоҳ соллаллоҳу алайҳи васаллам:\n«Уни тек қўйинглар, унда бирор яхшилик бўлса, Аллоҳ уни сизларга етиштиради. Агар ундай бўлмаса, Аллоҳ сизни ундан қутқарган бўлади», дедилар.\nАбу Зарр туясини юришини кутиб турди. Юравермагач, туянинг устидаги нарсаларни олдида елкасига кўтариб, Расулуллоҳ соллаллоҳу алайҳи васаллам изларидан юриб кетди. Расулуллоҳ соллаллоҳу алайҳи васаллам бир жойда дам олгани тўхтадилар. Мусулмонлардан бирлари узоқдан келаётган одам қорасини кўриб:\n«Эй Аллоҳнинг Расули, бир одам ёлғиз пиёда келмоқда», деди.\n«Абу Зарр бўлсайди», дедилар.\nОдамлар синчиклаб қараб, унинг Абу Зарр эканини танидилар ва:\n«Эй Расулуллоҳ, Аллоҳга қасамки, ўша одам-Абу Зарр», дейишди.\n«Аллоҳ Абу Заррга раҳмат қилсин, ёлғиз юради, ёлғиз ўлади, ёлғиз тирилади», дедилар».\nРасулуллоҳ соллаллоҳу алайҳи васаллам Абу Зарр Ғифорий розияллоҳу анҳунинг ҳақларида бунга ўхшаш башорат гапларни кўп айтган эдилар.\nАбу Зарр Ғифорий розияллоҳу анҳудан ривоят қилинади: «Расулуллоҳ соллаллоҳу алайҳи васаллам:\n«Абу Заррдан кўра тили ростгўй ва вафодорга осмон соя солмаган ва ер уни кўтармаган. У Ийсо алайҳиссаломга ўхшайдир», дедилар.\nБас, Умар унга ҳасад қилгндек бўлиб:\n«Унинг бундоқлигини ҳурматини қилайликми, Эй Аллоҳнинг Расули,», деди.\n«Ҳа, унга шундоқ қилинглар!» дедилар у зот».\nАлбатта, бу ҳадиси шарифда келган гаплар бошқа ҳеч бир саҳобий ҳақида айтилмаган. Шунинг ўзи Абу Зарр Ғифорий розияллоҳу анҳунинг фазллари қанчалик улуғ эканлигини кўрсатади.\nИмом Термизий Бурайда розияллоҳу анҳудан ривоят қиладилар:\n«Албатта, Аллоҳ мени тўрт кишига муҳаббат қилишга амр этди ва У зот Ўзи уларга муҳаббат қилишининг хабарини берди», дедилар.\n«Эй Аллоҳнинг Расули, бизга уларнинг исмларини айтиб беринг», дейилди.\n«Али улардан биридир», деб уч марта айтдилар. Кейин, Абу Зарр, ал-Миқдод ибн ал-Асвад ва Салмон. У зот менга уларга муҳаббат қилишни амр қилди ва албатта, Ўзи ҳам уларга муҳаббат қилиши хабарини берди», дедилар».\nАллоҳ таоло Ўзининг энг афзал ва энг охирги пайғамбарига, Мен фалончини яхши кўраман, эй пайғамбарим сен ҳам уни яхши кўргин, демоғи улкан ишдир.\nУшбу ҳадиси шарифда номлари зикр қилинган саҳобаи киромлар ана шундоқ улкан мақомга етишган зотлар экан. Уларнинг ичида ҳазрати Абу Зарр розияллоҳу анҳу ҳам бор эканлар.\nБу ҳадиси шарифдан ҳазрати Абу Зарр розияллоҳу анҳунинг фақат Расулуллоҳ соллаллоҳу алайҳи васалламнинг ҳузурларида эмас, балки Аллоҳ таолонинг ҳузурида ҳам алоҳида эътиборга сазовор зотлардан эканлиги келиб чиқади. Ушбу нарса улкан фазл бўлмаса нима ҳам фазл бўлиши мумкин.\nИмом Термизий Али розияллоҳу анҳудан ривоят қиладилар:\n«Албатта, ҳар бир набийга еттита нажийб ёки нақийб берилди. Менга эса, ўн тўртта берилди», дедилар.\n«Улар кимлар?» дедик.\n«Мен, икки ўғлим, Жаъфар, Ҳамза, Абу Бакр, Умар, Мусъаб ибн Умайр, Билол, Салмон, ал-Миқдод, Абу Зарр, Аммор, Абдуллоҳ ибн Масъуд», деди».\n«Нажийб»-саййид ва фозил шахс дегани.\n«Нақийб»-танланган ишбоши, ёрдамчи раҳбар маъноларини англатади.\nУшбу ривоятда зикрлари келган Муҳаммад соллаллоҳу алайҳи васалламга нажийб ва нақийб бўлиш мартабасига эришган зотлар улуғ бахту саодат соҳибларидир. Уларнинг ҳар бири бир оламга татийдилар. Ана ўша улуғ зотлар ичида Абу Зарр Ғифорий розияллоҳу анҳунинг борлиги у кишининг олиймақом зот эканига яна бир ёрқин далилдир.\nБир куни Расулуллоҳ соллаллоҳу алайҳи васаллам Абу Зарр Ғифорий розияллоҳу анҳуга:\n«Эй Абу Зарр, агар сен ўлжани ўзлаштириб оладиган амирларни кўрсанг нима қилар эдинг?» дедилар.\n«Ундоқ бўлса, Сизни ҳақ ила юборган зот ила қасамки, қиличим билан урар эдим», дедилар Абу Зарр Ғифорий розияллоҳу анҳу\n«Мен сени ундан кўра яхши нарсага далолат қилайми? Менга мулоқот бўлгунингча сабр қил», дедилар.\nАбу Зарр Ғифорий розияллоҳу анҳу умрларининг охиригача Расулуллоҳ соллаллоҳу алайҳи васалламнинг бошқа амрлари билан бир қаторда ушбу насиҳатларига тўла амал қилдилар.\nРасулуллоҳ соллаллоҳу алайҳи васаллам рафиқи аълога интиқол қилганларидан кейин Абу Зарр Ғифорий розияллоҳу анҳу у зотсиз бўлиб қолган Мадийнаи Мунавварада истиқомат қилишга тоқат қила олмадилар. Бу муборак шаҳардаги ҳар бир нарса у кишига ўзларининг маҳбуб Пайғамбарларини ёдга солар эди. Уларни кўриб Абу Зарр Ғифорий розияллоҳу анҳунинг дардлари янгиланар эди.\nАбу Зарр Ғифорий розияллоҳу анҳу Абу Бакр розияллоҳу анҳу ва Умар ибн Хаттоб розияллоҳу анҳунинг халифалик даврларида ва У-а.нинг халифаликларининг бошларида Шом саҳроларида кезиб юришни, ўша ерларда кишиларнинг тақвога ва илмга чақиришни афзал кўрдилар.\nАччиқ бўлса ҳам, рост гапиришга Расулуллоҳ саллоллоҳу алайҳи васалламга байъат берган саҳобалардан Абу Зарр розияллоҳу анҳу эртанги кунга емак сақламаган, зоҳид зотлардан эдилар.\nЎттизинчи ҳижрий санада Муовия ибн Абу Суфён розияллоҳу анҳу халифа ҳазрати Усмон ибн Аффон розияллоҳу анҳуга Абу Зарр Ғифорий розияллоҳу анҳунинг устидан шикоят қилди. Бу шикоятнинг ўзига яраша сабаби бор эди.\nУлуғ ва зоҳидликка берилган саҳобий Абу Зарр Ғифорий «Тавба» сурасидаги:\n«Олтин ва кумушни хазинага босадиган, Аллоҳнинг йўлида сарфламайдиганларга аламли азобнинг башоратини беравер».\nБир куни ўша(олтин-кумуш)ларни жаҳаннам ўтида қизитилур ва пешоналари, ёнбошлари ҳамда орқаларига босилиб: «Мана бу ўзингиз учун тўплаган нарсангиз, бас, энди тўплаб юрган нарсангизни татиб кўринг!» дейилур», деган оятларини ўзларича алоҳида тушунар ва таъвил қилар эдилар.\nУ кишининг фикрларича ҳар бир мусулмон ўзининг бир кеча кундузлик ҳожати, Аллоҳнинг йўлида нафақага, меҳмонга олиб қўйган нарсасидан ортиқча нарсани ушлаб туриши мумкин эмас эди.\nАбу Зарр розияллоҳу анҳу Шомда истиқомат қилар эдилар. У киши доимо:\n«Эй бойлар, камбағалларга шафқат қилинглар! Олтин ва кумушни хазинага босадиган, Аллоҳнинг йўлида сарфламайдиганларга оловдан бўлган дазмолнинг башоратини бер. Уни уларнинг пешоналари, ёнбошлари ҳамда орқаларига босилур», деб юрар эдилар.\nБора-бора шундоқ қилиб Абу Зарр Ғифорий розияллоҳу анҳу камбағалларни бойларга қарши қайраб қўйдилар. Иш чегарасидан чиқаётганини кўрган бойлар волий Муовия ибн Абу Суфён розияллоҳу анҳуга шикоят қилдилар. У киши бу ҳақда халифа ҳазрати Усмон ибн Аффон розияллоҳу анҳуга ёздилар.\nХалифадан, уни менинг ҳузуримга юбор, деган амр келди. Муовия ибн Абу Суфён розияллоҳу анҳу Абу Зарр Ғифорий розияллоҳу анҳуни Мадинага халифа ҳазрати Усмон ибн Аффон розияллоҳу анҳунинг олдиларига йўллади.\nУ киши Мадинага кириб келганда мажлислар Салъга етганини кўриб, «аҳили Мадинага шиддатли ғоратнинг ва эсдан чиқмайдиган урушнинг башоратини беравер», дедилар.\nУ киши халифанинг ҳузурига кирганда:\n«Шом аҳлига нима бўлди, тилингнинг заҳридан шикоят қилишмоқда?» дедилар ҳазрати Усмон ибн Аффон розияллоҳу анҳу.\nАбу Зарр Ғифорий розияллоҳу анҳу бўлган гап сўзларни айтиб бердилар. У кишининг гапларини диққат билан тинглаган ҳазрати Усмон ибн Аффон розияллоҳу анҳу:\n«Эй Абу Зарр! Менинг вазифам ўз бурчимни адо этмоқлик. Одамларни ҳатти ҳаракатга ва иқтисодга чақирмоқлик. Уларни зоҳидликка мажбур қилиш менинг бурчим эмас», дедилар.\n«Бойлардан токи маъруфга сарф қилмагунларича, қўни-қўшниларга ва ошна-оғайниларга эҳсон қилмагунларича ва қариндошларга силаи раҳм қилмагунларича», рози бўлманглар», дедилар Абу Зарр Ғифорий розияллоҳу анҳу\nУ киши суҳбатнинг охирида ҳазрати Усмон ибн Аффон розияллоҳу анҳудан Мадинадан чиқиб кетишга изн сўрадилар. Абу Зарр розияллоҳу анҳу:\n«Расулуллоҳ соллаллоҳу алайҳи васаллам, агар бинолар Салъга етса чиқиб кетишимга амр қилганлар», дедилар.\nУсмон ибн Аффон розияллоҳу анҳу у кишини ар-Рабзага йўлладилар. У ерда масжид қурдилар. У киши учун халифа ҳазрати Усмон ибн Аффон розияллоҳу анҳу бир қанча туялар ажратиб бердилар. Маош белгиладилар. Иккита хизматчи бердилар. Абу Зарр вақти-вақти билан Мадинага зиёратга келиб турар эдилар. Шаҳар билан ар-Рабзанинг ораси уч мил эди.\nАлғов далғов замонлари етиб келиб ҳазрати У-а.га қарши фитналар бошланди. Фитначилар иложи борича ўзларига тарафдорни кўпайтиришга ҳаракат қилар эдилар. Уларнинг асли Кўфадан бўлган бир гуруҳи Абу Зарр Ғифорий розияллоҳу анҳунинг ҳузурларига етиб келди. Фитначилар Абу Зарр Ғифорий розияллоҳу анҳуга ҳазарати У-а.нинг қилган муомалаларини зулм ҳисоблаб ўзларига бош бўлиб ҳаракатни бошқаришни таклиф қилдилар. Шунда Абу Зарр Ғифорий розияллоҳу анҳу уларга бор гапни бирданига айтдилар. У киши:\n«Аллоҳга қасамки, агар Усмон мени энг узун ёғочга ёки тоққа осган бўлса ҳам, албатта, мен унга қулоқ осаман, итооат қиламан, сабр қиламан, савоб умидида бўламан ва ўшани ўзимга яхши деб биламан!\nАгар у мени бу уфқдан у уфққа юборган бўлса ҳам, албатта, мен унга қулоқ осаман, итооат қиламан, сабр қиламан, савоб умидида бўламан ва ўшани ўзимга яхши деб биламан!\nАгар у мени ўз манзилимга қайтарса ҳам, албатта, мен унга қулоқ осаман, итооат қиламан, сабр қиламан, савоб умидида бўламан ва ўшани ўзимга яхши деб биламан!» дедилар.\nАбу Зарр Ғифорий розияллоҳу анҳунинг бу кескин эътирозларидан кейин фитначиларнинг тарвузлари қўлтиқларидан тушиб қайтиб кетдилар.\nҲазрати У-а.га қарши чиққан фитначилар барибир Усмон Абу Зарр Ғифорийни сургун қилди, деган даъвони қилдилар.\nАслида эса У-а у кишини сургун қилган эмас, балки Абу Зарр розияллоҳу анҳунинг ўзлари шаҳар ташқарисида яшашга ижозат беришларини илтимос қилган эдилар.\nХалифа У-а.нинг талабларига биноан Шомдан Мадинага келган Абу Зарр Ғифорий розияллоҳу анҳу билан У-а.нинг ораларида аввал ўрганиб ўтган суҳбатимиз бўлиб ўтди.\nУ киши суҳбатнинг охирида ҳазрати Усмон ибн Аффон розияллоҳу анҳудан Мадинадан чиқиб кетишга изн сўрадилар. Абу Зарр розияллоҳу анҳу «Расулуллоҳ соллаллоҳу алайҳи васаллам, агар бинолар Салъга етса чиқиб кетишимга амр қилганлар», дедилар.\nУсмон ибн Аффон розияллоҳу анҳу у кишини Рабзага йўлладилар. У ерда масжид қурдилар. У киши учун халифа ҳазрати Усмон ибн Аффон розияллоҳу анҳу бир қанча туялар ажратиб бердилар. Маош белгиладилар. Иккита хизматчи бердилар. Абу Зарр вақти-вақти билан Мадинага зиёратга келиб турар эдилар.\nАгар фитначилар бу нарсаларни ёдларида яхши тутган бўлганларида ҳазрати Усмон ибн Аффон розияллоҳу анҳу томонидан йўл қўйилган «хатолар»ни санамаган бўлардилар.\nАбу Зарр Ғифорий розияллоҳу анҳу дунё матоҳларига мутлақо қизиқмас эдилар. Ўзларига етарли бўлган нарсалар билан кифояланар эдилар.\nАбу Зарр Ғифорий розияллоҳу анҳунинг оғайниларидан бирлари у кишининг эски жилбоб кийиб юрганларини кўриб:\n«Сенинг бундан бошқа кийиминг йўқми?! Бир неча кун олдин устингда яп-янги икки кийим кўрган эдим-ку!» деди.\n«Эй биродаримнинг ўғли! Уларнинг ўзимдан кўра муҳтожроқ кишига бердим», дедилар.\n«Аллоҳга қасамки, албатта, сен ўзинг уларга муҳтожсан», деди ҳалиги киши.\nШунда Абу Зарр Ғифорий розияллоҳу анҳу:\n«Аллоҳим, Ўзинг кечир! Албатта, сен оғайни, дунёни улутлар экансан. Менинг устимдаги манаву чопонни кўрмаяпсанми?! Менда жума намози учун яна биттаси бор. Менинг соғиб ичадиган эчким, минадиган эшагим бор. Бизда бор неъматдан улуғроқ неъмат борми?!» дедилар.\nБир куни оғайниларидан бириси Абу Зарр Ғифорий розияллоҳу анҳунинг уйларига кириб атрофга аланглаб қараб чиқди ва бирор нарсани кўрмаганидан кейин:\n«Эй Абу Зарр, нарсаларингиз қани?!» деди.\n«Бизнинг нариги ёқда уйимиз бор. Яхши нарсаларимизни ўша ёққа юборамиз», дедилар.\nҲалиги киши гапнинг мағзини англади ва:\n«Лекин модомики бу дунёда экансан, керакли нарсаларинг бўлиши зарур», деди.\n«Манзилнинг эгаси бизни бунда тарк қилмайди-да!» дедилар Абу Зарр Ғифорий розияллоҳу анҳу\nШомнинг амири Абу Зарр Ғифорий розияллоҳу анҳуга уч юз динор юбориб:\n«Буларни ҳожатингиз учун ишлатарсиз», деди.\n«Шомнинг амири мендан кўра хорроқ одамни топа олмади?!» дедилар ва маблағни қайтариб юбордилар.\nАбу Зарр Ғифорий розияллоҳу анҳу бир куни одамларга қуйидагиларни айтдилар:\n«Халилим менга етти нарсани васият қилган;\nУ зот менга мискинларга муҳаббат қилишни ва уларга яқинлашишини амр қилганлар.\nУ зот менга ўзимдан пасга назар солишимга, ўзимдан юқорига назар солмасимга амр қилганлар.\nУ зот менга бировдан бирор нарса сўрамаслигимни амр қилганлар.\nУ зот менга силаи раҳим қилишимни амр қилганлар.\nУ зот менга аччиқ бўлса ҳам ҳақни айтишимни амр қилганлар.\nУ зот менга Аллоҳ учун маломатчининг маоматидан қўрқмаслигимни амр қилганлар.\nУ зот менга «лаа ҳавла ва лаа қуввата иллаа биллаҳи»ни кўп айтишимни амр қилганлар», дедилар.\nАбу Зарр Ғифорий розияллоҳу анҳу Расулуллоҳ соллаллоҳу алайҳи васалламнинг ушбу васиятларининг ҳаммасини амалга ошириб ўтдилар.\n«Бугунги кунда Абу Заррдан бошқа Аллоҳ учун маломатчининг маоматидан қўрқмайдиган кимса қолмади», дер эдилар.\nБир вақтлар Абу Зарр Ғифорий розияллоҳу анҳуни фатво айтишдан ман қилганларида:\n«Жоним қўлида бўлган зот ила қасамки, агар бўйнимга қилични қўйиб турган бўлсаларингиз-у мен Расулуллоҳ соллаллоҳу алайҳи васалламдан ўзим эшитган бир оғиз сўзни айтиш имконим бўлса, бўнимни кескинингизса уни айтаман», дедилар.\nБу зот ҳаммаси бўлиб 281та ҳадис ривоят қилдилар.\nСевара 23:24 / 18.12.2020\nжуда керакли ва ибратли\nЗУБАЙР ИБН АВВОМ РОЗИЯЛЛОҲУ АНҲУ\n20:10 / 21.04.2017 8152\n20:15 / 21.04.2017 4800\n2623 21:50 / 20.04.2017\nСОЛИҲ САЛАФЛАР ИБРАТИСАҲОБАЛАР САЙЙИДИАбу Бакр Сиддиқ розияллоҳу анҳу ҳаётларидан лавҳаларЭнг яқин дўст3қисм Неча кунки, Макка ажиб воқеаларни бошидан давоми...\n3375 16:37 / 21.04.2017\n2973 19:50 / 21.04.2017\n2843 16:53 / 20.04.2017\n33 21:00 / 16 июнь


ИЖТИМОИЙ-СИЁСИЙ ФАОЛЛИК - Ўзбекистон овози газетаси\nжамият равнақига хизмат қилади\nЎтган ҳафтада «Ўзбекистон ХДПнинг энг фаол аёли» кўрик-танловининг Чимбой туман босқичи бўлиб ўтди.\nАйтиш керакки, мазкур танлов мамлакатимизда демократик ислоҳотларни янада чуқурлаштириш ва фуқаролик жамиятини ривожлантиришда хотин-қизларнинг фаол иштирокини таъминлаш, уларда фуқаролик позициясини шакллантириш мақсадида ўтказиб келинмоқда.\nШунингдек, танлов Ўзбекистон ХДП Сайловолди дастурида белгиланган вазифаларни амалиётга татбиқ этиш, сиёсий билим ва ташкилотчилик қобилиятига эга бўлган хотин-қизларни қўллаб-қувватлашда муҳим аҳамият касб этмоқда.\nКўрик-танловда 5 нафар иштирокчи 3 шарт бўйича билимларини синовдан ўтказди. Унинг натижаларига кўра, 19-мактаб ўқитувчиси Абадан Аллашева биринчи ўринга лойиқ топилди ва Қорақалпоғистон Республика босқичига йўлланма олди.\nТанловнинг Косон туман босқичида 4 нафар хотин-қиз лойиҳа тақдимоти, қонунларимиз ҳаётимиз асоси (нотиқлик санъати) ва сиёсий ҳозиржавоблик шартлари бўйича беллашди.\nИштирокчилар хотин-қизлар бандлигини таъминлаш ҳамда касаначилик масалаларига қаратилган лойиҳаларини тақдим этишди.\nХусусан, 48-умумтаълим мактаби ўқитувчиси Вилола Ўринова туманда хотин-қизлар учун спорт кийимлари ишлаб чиқарадиган кичик цех очиш ва шу орқали бандликни таъминлаш, 23-умумтаълим мактаби ўқитувчиси Муҳаббат Бердиназарова ички бозорни маҳаллий маҳсулотлар билан бойитиш, Инобат Шомуродова хотин-қизларга ҳунар ўргатувчи ўқув маркази очиш, Оқила Шаропова иссиқхоналар ташкил этиш юзасидан ўз лойиҳаларини тақдим қилди.\nНотиқлик санъати ва сиёсий ҳозиржавоблик шартларида ҳам иштирокчилар фаол иштирок этишди. Умумий натижаларга кўра, Инобат Шомуродова биринчи ўринни эгаллаб, вилоят босқичига йўл олди. Унинг Оила кодекси бўйича чиқиши кўпчиликка манзур бўлди.\nКўрик-танловнинг Жиззах шаҳар босқичи санъат коллежида бўлиб ўтди.\nУнда иштирокчилар мамлакатимизда давлат бошқарувини демократлаштириш жараёнида аёлларнинг хуқуқ ва эркинликларини таминлаш, уларнинг ҳурмат-иззатини жойига қўйиш масалаларига алоҳида эътибор қаратилаётганини таъкидлашди.\nХотин-қизлар сиёсий-ҳуқуқий, ижтимоий-иқтисодий соҳалардаги билимларини синовдан ўтказди, партия ғояларини ҳаётга татбиқ этиш масалалари юзасидан ўз таклифларини берди.\n– Кўрик-танловга тайёргарлик кўриш вақтида қонунларни чуқур ўргандим, – дейди Жиззах шаҳридаги 14-умумтаълим мактаби ўқитувчиси Нигора Шерматова. – Бу менга «Сиёсий ҳозиржавоблик» шартида қўл келди. Бундай танловлар хотин-қизларнинг ижтимоий-сиёсий фаоллигини оширишга хизмат қилади, деб ўйлайман.\nҲакамлар ҳайъати Зулфия номидаги Давлат мукофоти совриндори Маъмура Якубовани ғолиб деб эълон қилди ва у танловнинг Жиззах вилоят босқичида қатнашадиган бўлди.\n«Ўзбекистон ХДПнинг энг фаол аёли» кўрик-танлови мамлакатимизнинг барча туман ва шаҳарларида ўтказилмоқда.


Жиззах вилоят халқ таълими бошқармаси карантин даврида ўқувчилар билан қандай ишламоқчи? » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Жиззах вилоят халқ таълими бошқармаси карантин даврида ўқувчилар билан қандай ишламоқчи?\nЖиззах вилоят халқ таълими бошқармасида коронавирус пандемиясининг тарқалишига қарши курашиш мақсадида бир қанча ишлар амалга оширилди.\nЖумладан, тез суръатда вилоят ҳудудидаги мавжуд 548 та мактабларда дезинфексия ишлари олиб борилди, бошқарма бошлиғининг тегишли буюриғига асосан ижтимоий тармоқларда халқ таълими бошқармасининг онлайн-мактаб каналлари ишга туширилди ва вилоят ҳудудидаги мавжуд таълим муассасалари ўқитувчи ва ота-оналари аъзо қилинди.\nОнлайн-мактаб канали таътил вақтида мактаб ўқувчиларининг таълим олиш жараёнида узилишлар бўлмаслигини ва масофавий таълим олиш самарадорлигини ошириш мақсадида ташкил этилди.\nОнлайн мактаб канали орқали ота-оналар халқ таълими вазирлиги томонидан ташкил қилинган каналларда бериб борилаётган онлайн дарсларни ва онлайн олимпиадаларда фарзандларининг иштирокини таъминлашмоқда.\nБундан ташқари ўқувчиларнинг таътил вақтида бўш вақтларини мазмунли ташкил этиш, уларнинг маънавиятини юксалтириш, маданий савиясини ривожлантириш ва соғлом турмуш тарзини тарғиб қилиш, ахборот технологиялари ҳамда китоб мутолаасига бўлган қизиқишларини ривожлантириш, ўқувчи-қизларни ижтимоий фаол ҳаётга жалб этиш мақсадида Ўзбекистон Республикаси Президенти Ш.Мирзиёевнинг 2019 йил 19 мартда ўтказилган видеоселектор мажлисининг 12-сонли баёнига мувофиқ умумтаълим мактабларида “ Беш ташаббус таътилда” кўрик танлови лойиҳаси ишлаб чиқилиб, амалиётга жорий этилди.\nБу кўрик-танлов орқали мактаб ўқувчилари ва уларнинг ота-оналари орқали ўз уйларида туриб иқтидорларини, истеъдодларини юзага чиқаришларига имкон беради.\nЖиззах вилоят халқ таълими бошқармаси ота-оналарни карантин даврида ўқувчиларнинг билимида бўшлиқ бўлмаслигига алоҳида эътибор беришга, бўш вақтларини мазмунли ўтказишлари учун имконият яратиб беришга чақиради. Зеро, фарзандлар таълим-тарбияси биз ва сиз учун, Ватанимизнинг келажаги учун муҳимдир.\nЖиззах вилоят халқ таълими


Ўзбекистонда коронавирусдан соғайганлар 2400 нафардан ошди | Qalampir.uz\nЎзбекистонда коронавирусдан соғайганлар 2400 нафардан ошди\nЖамият\t21 Май 16:43 3819\nТошкент шаҳрида 35 нафар бемор коронавирусдан буткул соғайди. Бу ҳақда бугун, 21 май куни Соғлиқни сақлаш вазирлиги хабар берди.\n“Вирусология илмий-текшириш институти клиникасида 31 нафар, Эпидемиология, микробиология ва юқумли касалликлар илмий-текшириш институти клиникасида 4 нафар, жами 35 нафар коронавирус инфекциясига чалинган бемор бутунлай соғайиб, реабилитацияга кузатилди“, дейилади хабарда.\nҚайд этилишича, Вирусология илмий-текшириш институти клиникасидан соғайганларнинг 10 нафари коронавирус инфекциясига чалинганлар билан мулоқот орқали касалликни юқтириб олган. Қолган 21 нафари эса чет элдан келган ва карантинга олинган. Уларда коронавирус инфекцияси аниқлангач, клиникага ётқизилган. Ҳудудлар кесимида оладиган бўлсак, тузалганларнинг 11 нафари Тошкент шаҳридан, 5 нафардан Самарқанд ва Тошкент вилоятларидан, 3 нафардан Наманган ва Фарғона вилоятларидан, 2 нафари Бухоро вилоятидан, 1 нафари Хоразм вилоятидан ва яна 1 нафари Тожикистон Республикасидан. Беморлардан 24 нафари эркак, 7 нафари аёллардир. Улар орасида энг ёши каттаси 76 ёшли отахон бўлса, энг ёши кичиги 2019 йил туғилган бола.\nМаълумот учун, Тошкент шаҳрида шу пайтга қадар 813 нафар бемор соғайган бўлса, эндиликда улар 848 нафарга етди. Ҳозирда мамлакат бўйлаб коронавирус инфекциясидан бутунлай соғайганлар 2407 нафарни ташкил этмоқда.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Ҳозиргача 2950 кишида коронавирус аниқланди. Бугунгача беморларнинг 13 нафари вафот этган.\n23 Май 10:39 38983\n23 Май 00:56 35635\n23 Май 10:17 29017\n22 Май 08:41 25992\n22 Май 23:13 23155


Тошкент вилояти прокуратураси расмий сайти ишга туширилди\n18:00 / 18.08.2017\nАмалга оширилаётган профилактика чора-тадбирларининг мазмун-моҳияти ва аҳамиятини, қонунийлик аҳволи ҳамда жиноятчилик даражаси ҳақидаги маълумотларни аҳолига етказиш, содир этилган ҳуқуқбузарликлар ва уларни бартараф этиш жараёни тўғрисида кенг жамоатчиликни тезкор хабардор қилиш мақсадларида Тошкент вилояти прокуратурасининг расмий сайти ишга туширилди.\n«Тошкент вилоят прокуратураси аҳоли ва жамоатчилик билан самарали мулоқотни йўлга қўйишга интилади. Биз учун Сизнинг ҳар бир фикрингиз ўта муҳимдир, чунки прокуратура органлари вазифаларини ошкора амалга ошириш Сизнинг ҳуқуқ ва манфаатларингизни самарали ҳимоя қилиш имконини беради», дейилади сайтга жойлаштирилган матнда.\nҲозирги вақтда сайтдан фойдаланиш жараёнида:\nТошкент вилояти прокуратурасига ариза, шикоят ва таклифларни виртуал қабулхона орқали онлайн тарзда йўллаш;\nҳуқуқий маслаҳат олиш;\nвилоят прокуратураси органлари фаолияти ва унинг амалдаги натижалари ҳақидаги маълумотлар, шунингдек жамиятда қонунийлик ва ҳуқуқ тартиботни таъминлаш соҳасидаги тадбир ва янгиликлардан хабардор бўлиш;\nижтимоий сўровларда қатнашиб, минтақадаги коррупция ҳолати ва давлат органлари фаолияти самарадорлигини баҳолаш;\nқонунлар ва ҳуқуқни қўллаш амалиётини такомиллаштириш, шу жумладан мавжуд муаммоларни бартараф этишга қаратилган таклифларни йўллаш;\nвилоятдаги идора ва ташкилотларда мавжуд бўлган бўш иш ўринлари, бедарак йўқолганлар ва жиноят содир этганликда айбланувчи шахслар қидируви билан боғлиқ долзарб маълумотларга эга бўлиш;\nжиноятлар ва бахтсиз ҳодисаларни олдини олиш, шунингдек турли ҳаётий вазиятларда ҳаракатланиш чоралари ва қоидаларини ўзида ифода этган махсус эслатмалар билан танишиш имкониятлар мавжуд\nпрокуратура расмий сайт


Ўзбекистоннинг ташқи қарзи 21,5 млрд долларга етди » Muzlik.uz - O‘zbekiston yangiliklari\nЎзбекистоннинг ташқи қарзи 21,5 млрд долларга етди\nЎзбекистоннинг жами ташқи қарзи йил бошидан буён 4,2 млрд доллар ёки 24 фоизга ўсиб, 1 октябрь ҳолатида 21,5 млрд долларни ташкил этди. Бу ҳақда Марказий банк матбуот хизмати маълум қилди . Жами ташқи қарзнинг 13,8 млрд доллари давлат секторининг қарзлари, 7,7 млрд доллари эса хусусий ташқи қарз ҳисобланади. Ўзбекистон тўлов баланси кўрсаткичларининг шаклланишига ташқи қарздорликларнинг ортиши, тўғридан-тўғри инвестицияларнинг жалб қилиниши ҳамда улар бўйича «йиғилиб қолган» мажбуриятларнинг сўндирилиши ва келиб тушаётган трансчегаравий пул ўтказмаларининг ўсиши каби омиллар ўз таъсирини ўтказди, дейилади хабарда. "Газета.uz"да реклама Юқорида келтирилган омилларнинг таъсири остида тўлов балансининг жорий ҳисоби 1,4 млрд долларга тенг дефицитни кўрсатди. Бунда, савдо баланси ва халқаро хизматларнинг манфий сальдоси (6,1 млрд долл.) бирламчи ва иккиламчи даромадларнинг мусбат сальдоси (4,7 млрд доллар) билан қисман қопланди. Шу билан бирга, молиявий ҳисобнинг манфий сальдоси резидентлар молиявий мажбуриятларининг кўпайиши (6,1 млрд долл.), шунингдек резидентлар томонидан молиявий активларнинг сотиб олиниши (1,3 млрд долл.) натижасида 4,8 млрд долларни ташкил қилди. Бунда, резерв активлари 662 млн долларга кўпайди. Ўзбекистоннинг соф инвестицион позицияси 1 октябрда 13,7 млрд долларни ташкил қилди. Бунда, қолган мамлакатларга нисбатан давлат бошқаруви ва банк секторлари «соф кредиторлар», бошқа секторлар эса «соф қарздорлар» ҳисобланади.


AstraZeneca COVID-19 вакцинасини синовдан ўтказиш тўхтатилишини эълон қилади\n09 Sentabr 17:02 / Published in COVID-19\nAstraZeneca коронавирусга қарши эмлаш самарали эмас\nAstraZeneca фармацевтика компаниясининг энг истиқболли вакциналаридан бири устида ишлаш аралаш натижалар туфайли тўхтатилди.\nХабарларга кўра, COVID-19 вакцинасини олган кўнгиллилардан бири касал бўлиб қолган. Синовлар кеч босқичда эди.\n«Бу мунтазам равишда олиб борилиши мумкин бўлган ҳаракат, ҳар қандай сабаб бўлиши мумкин бўлган касаллик суд жараёнида аниқланганда ва текширилганда ва бу суд жараёнининг яхлитлигини таъминлашни таъминлайди», – дея ишонтирди компания.\nAstraZeneca тўхтатиб туриш тўғрисидаги қарор мустақил равишда ёки регулятор ташаббуси билан қабул қилинганлигини аниқламади. Компания касалликни пухта текшириш учун мустақил текшириш зарурлигини қўшимча қилди.\n«Биз тест ўтказиш вақтидаги ҳар қандай потенциал таъсирни минималлаштириш учун индивидуал ҳодисани тасдиқлашни тезлаштирмоқдамиз. Биз ўз иштирокчиларимиз хавфсизлигини ва синовларимизда энг юқори стандартларни таъминлашга содиқмиз», – деди компания.\nМАЪЛУМОТ. AstraZeneca вакцина АҚШда III босқичнинг сўнгги синовларида учта коронавирус вакциналаридан биридир. У Оксфорд университети билан биргаликда ишлаб чиқилган, шунинг учун у «Оксфорд» деб ҳам номланади.\nTagged under: АСТРАЗЕНЕCА, ВАКЦИНА, КОРОНАВИРУС, СИНОВ, СИНОВЛАР, ТЕСТЛАР, ЭМЛАШ\nОлимлар нима учун коронавирус аломатлари бир неча ой давом этишини тушунтиришди


Умумтаълим муассасалари фаолиятини текшириш ишлари тартибга солинади » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Умумтаълим муассасалари фаолиятини текшириш ишлари тартибга солинади\n18-10-2018, 09:36, admin\nНорматив-ҳуқуқий ҳужжатлар лойиҳалари муҳокамаси порталида Вазирлар Маҳкамасининг "Умумтаълим муассасалари фаолиятини текшириш ишларини тартибга солиш чора-тадбирлари тўғрисида”ги қарори лойиҳасижойлаштирилди.\nҲужжат билан умумтаълим муассасалари фаолиятини текшириш тартиби тўғрисидаги низом, умумтаълим муассасалари фаолиятини текширишга ваколатли давлат органлари ва ташкилотлар рўйхати тасдиқланиши мумкин.\nУмумтаълим муассасалари фаолиятини текшириш тартиби тўғрисидаги низомга кўра, умумтаълим муассасалари фаолиятини текширишнинг вазифалари қуйидагилардан иборат:\nУмумтаълим муассасаларининг фаолиятини текшириш қуйидаги шаклларда амалга оширилади:\nУмумтаълим муассасаларининг фаолиятини текшириш ваколатига эга бўлган давлат органлари ва бошқа ташкилотлар рўйхатига кўра, Тўғридан тўғри текширишга ваколатли органлар:\nЎзбекистон Республикаси Бош прокуратураси ва унга бўйсунувчи прокуратура органлари;\nТасарруфида умумтаълим муассасаси бўлган вазирлик ва идоралар.\nКелишув асосида текширишга ваколатли органлар:\nЎзбекистон Республикаси Олий Мажлисининг Сенати, Ўзбекистон Республикаси Қонунчилик палатаси, вилоят, туман ва шаҳар Кенгашлари депутатлари;\nЎзбекистон Республикаси Ички ишлар вазирлиги ва унинг вояга етмаганлар ўртасида назоратсизлик ва ҳуқуқбузарликларнинг профилактикасини амалга оширувчи махсус бўлинмалари, Давлат ёнғин хавфсизлиги хизмати ва унинг ҳудудий бўлинмалари;\nЎзбекистон Республикаси Соғлиқни сақлаш вазирлигининг Давлат санитария-эпидемиология назорати республика маркази ва ҳудудий давлат санитария-эпидемиология назорати марказлари;\nЎзбекистон Республикаси Бандлик ва меҳнат муносабатлари вазирлиги ва унинг ҳудудий бандликка кўмаклашиш ва аҳолини иш билан таъминлаш марказлари;\nЎзбекистон Республикаси Ҳисоб палатаси, Ўзбекистон Республикаси Молия вазирлиги ва унинг тасарруфидаги ваколатли органлар;\nЎзбекистон Республикаси Фавқулодда вазиятлар вазирлиги ва унинг ҳудудий бўлинмалари;\nЎзбекистон Республикаси Экология ва атроф-муҳитни муҳофаза қилиш давлат қўмитаси ва унинг ҳудудий бўлинмалари.


Қабул-2019: Бу йил Ўзбекистон ОТМларига 14 ёшдан 87 ёшгача бўлган абитуриентлар ҳужжат топширди - Халқ сўзи\n19:02 21 Июль 2019 Жамият\nБугунги куннинг актуал мавзуларидан бири қабул жараёнларидаги ўзгаришлар, янгиликлар ва муаммолар, десак адашмаймиз. Ўзбекистон ёшлар иттифоқи Марказий Кенгаши “Ёшлар пресс-клуби”нинг навбатдаги сессияси айни шу масалаларга бағишланди.\nТадбир аввалида “Қабул-2019” жараёни ҳақида тайёрланган видеолавҳа намойиш этилди. Унда жорий йилги қабул давомида абитуриентлар дуч келган муаммолар, ҳужжатларни электрон қабул қилишдаги узилишлар, олий таълим муассасаларидаги шароитлар ва тасвирга олишда ОТМлар томонидан журналистларга бўлган муносабат ҳақида сўз борди.\nМаълумотларга қараганда, 2019-2020 ўқув йили учун бакалавриат таълим босқичида 40 та, магистратура босқичида 41 та янги йўналиш очилган. Шунингдек, бу йил Ўзбекистон ОТМларига 14 ёшдан 87 ёшгача бўлган абитуриентлар ҳужжат топширди.\n— Биз келгуси ўқув йилидан марказимиздаги саволлар базаларини очиб қўйишни режалаштирмоқдамиз. — дейди Давлат тест маркази ахборот хизмати раҳбари Орзиқул БОБОЕВ. — Шунда хоҳлаган киши тестлар билан танишиб чиқиши, фикр билдириши, таклиф бериш имкониятига эга бўлади. Яна бир фикрни таъкидлаш жоизки, ижтимоий тармоқларда қабул жараёнлардаги тирбандликларга, турнақатор навбатнинг юзага келиши ҳақида кўп гаплар ёзилди ва бунга тест марказининг сервери сабаб сифатида кўрсатилди. Билмаган одам чиндан ҳам Давлат тест маркази сервери ишламас экан, деб ўйлайди табиий. Аммо биз ОАВ ходимларини тест марказига таклиф қилдик, улар учрашув ўтказдик ҳамда техник ходимлари тест марказининг серверини атрофлича ўргандилар.


13:10 / 30.05.2017\nСурия педиатрлари Ҳалаб вилоятининг террорчилардан озод қилинган ҳудудларида болаларни қизамиққа қарши эмлаш кампаниясини бошлаб юборишди. Бу ҳақда вилоят соғлиқни сақлаш департаменти раҳбари Зиёд Ал-Ҳаж Тоҳа журналистларга маълум қилди.\n"Болаларни эмлаш 2012 йилда жанговар ҳаракатлар бошланганидан бери илк маротаба унчалик ҳам кўп бўлмаган тиббиёт муассасаларида олиб борилмоқда. Бундан ташқари, унча катта бўлмаган аҳоли пунктларида ҳам эмлаш ўтказилаяпти. Биз, шунингдек, ўз вақтида эмланмаган болаларни қамраб олиш ниятдамиз", - деган Зиёд Тоҳа.\nСалахин туманида (Шарқий Ҳалаб) эмлаш ишлари стационар шароитларда олиб борилмоқда. Ҳукумат бир неча ой муқаддам террорчилар назоратида бўлган шифохонани тиклашга муваффақ бўлган. Шу билан бирга, тиббий мутахассис етишмаслиги кузатилаяпти. 3 нафар педиатр бир кунда 300дан ортиқ болани қабул қилмоқда.\nЗиёд Ал-Ҳаж Тоҳанинг айтишича, Сурия эмлаш дориларини ишлаб чиқармайди. Бу каби дори воситаларини хориждан харид қилиш айрим Ғарб давлатлари жорий қилган санкциялар туфайли қийинламоқда. Унинг сўзларига кўра, бу борада Россия ва Хитой Сурия ҳукуматига кўмак бермоқда. Ҳиндистон эса, гуманитар ёрдам доирасида 300 минг дона вакцина юборган.\nСурия вакцина қизамиқ


111 ёшни қаршилаган одам узоқ умр кўриш сирларини маълум қилди - xabar.uz\n111 ёшни қаршилаган одам узоқ умр...\n15.01.2021 20:30 0 2470\nЯнварь ойида 111 ёшини нишонлаган Aвстралиянинг энг кекса фуқароси Декстер Крюгер ўзининг турмуш тарзи ҳақида сўзлаб берди.\n«Нафас олинг, кунига уч маҳал овқатланинг, қарабсизки, вақт ўз-ўзидан ўтиб кетади», — деди отахон ҳазиллашиб.\nABC телеканали унинг сўзларини эфир орқали намойиш этди.\nКрюгер, шунингдек, баъзи овқатланиш одатлари билан ҳам ўртоқлашди.\n«Мен қўшиқ айтишни яхши кўраман. Кунига олтиталаб қисқичбақани паққос тушираман», — деди у маҳсулотнинг фойдали эканлигини алоҳида таъкидлаб.\nАвстралиялик рекордчининг айтишича, кечки овқатга кўпинча сардина балиғидан шўрва тановул қилади.\nУ ҳаётдаги кўпгина вазиятларга истеҳзо билан муносабатда бўлишини ва айни пайтдаги фаолияти ҳақида гапираркан ҳазил қилишни ёқтиради.\n«Баъзан ўтириб ўйлайман. Баъзида эса шунчаки ўтираман», — деди у кулиб.\nКрюгер бир умр фермер хўжалигида ишлаган. 86 ёшида эса китоблар ёзишни бошлаган. Шу пайтга қадар у шеър ва хотиралардан иборат 12 та тўпламини чоп этди.\nузоқ умр Австралия


Туркманистонда Шаҳар кунида туғилган биринчи ўғил болага Пойтахт ёки Aшхабод исми берилади – Газета.uz\nТуркманистонда Шаҳар кунида (25 май куни) туғилган биринчи ўғил болага Пойтахт ёки Aшхабод исми, қиз болага Маржона ёки Мая исми берилади. Шунингдек, мамлакат президенти 8 март кунига барча аёлларга 60 манат (17,1 доллар) миқдорида пул беришга топшириқ берди.\nLotinchada 1 март 2021, 21:32 Жаҳон\nТуркманистон пойтахтнинг 140 йиллигини нишонлашга фаол тайёргарлик кўришни давом эттирмоқда. Байрам шарафига бир қатор янги бинолар очилади, концертлар ва кўргазмалар ташкил этилади, фильмлар суратга олинади ва 400 та янги шаҳар автобуслари йўлга қўйилади. Бу ҳақда «Туркменистан сегодня» хабар бермоқда.\nБундан ташқари, мамлакат президенти 25 май куни туғилган биринчи ўғил болага Пайтагт (Пойтахт) ёки Aшхабод исмини, қизга Мержен (Маржона) ёки Мая исмини беришни буюрди.\n«Бу пойтахтга муҳаббат, унинг тарихига ҳурмат, халқнинг бахтли ҳаётидан ғурурланишни англашнинг ўзига хос белгиси бўлади», деди президент. «Янги туғилган болаларга бундай совға бериш оилаларига бу онларни унутилмас қилади», дея қўшимча қилди у.\nШунингдек, президент ўз номидан Халқаро хотин-қизлар куни муносабати билан Туркманистон аёлларига 60 манат (давлат курси бўйича 17,1 доллар ёки «қора бозор» курси бўйича 1,9 доллар) беришни буюрди. Пул совғаларини мулкчилик шаклидан қатъи назар муассаса ва ташкилотларда ишлайдиган, пенсия, нафақа ва стипендия оладиган аёллар, шунингдек, мактаб ўқувчилари ва болалар боғчаси тарбияланувчилари олади. Уй бекалари ва якка тартибдаги тадбиркорлар бундан мустасно.\nЎтган йили аёлларга ҳар бири 60 манатдан совға қилинган эди, ўшанда бу миқдор 3 долларга тенг бўлган.\n«Газета.uz» 1 512\nCўнгги 1 ҳафта ичида Ўзбекистонда 26 киши коронавирусдан вафот этди\n«Мендан қутилиш учун кураш бўлган». Шавкат Мирзиёев — Мирзо Улуғбек ҳайкали билан бўлган воқеа ҳақида


Буюк аждодларнинг муносиб давомчилари - Уч илдиз\nby Тўлқин Эшбек · 05.09.2017\nЎзМУ академиклари ҳақида ҳикоялар талабаларимиз учун бебаҳо сабоқдир, дейди Дониш домла.\nЯнги мингйилликда илм-фан, интеллектуал салоҳият тараққиёт мезонига айланиб, тобора юксак босқичга чиқмоқда. Мамлакатимизда илм-фанни ривожлантиришга қаратилаётган эътибор, олимларни ҳар томонлама қўллаб-қувватлаш, илмий тадқиқотларни ҳаётга татбиқ этиш борасида яратилаётган шарт-шароит ва имкониятлар ҳам ана шу эзгу мақсадга хизмат қилаётир. Математик олимларимиз олиб бораётган илмий изланишлар, эришилаётган ютуқлар бунинг ёрқин далилидир.\nАниқ мантиқий мушоҳадаларга асосланадиган математика фани барча соҳаларга бевосита ёки билвосита дахлдордир. Бу фаннинг тараққий топиши Ал-Хоразмий, Абу Райҳон Беруний, Аҳмад Фарғоний, Мирзо Улуғбек сингари буюк аждодларимиз номи ва фаолияти билан боғлиқ эканини бутун дунё олимлари эътироф этади.\nЮртимиз олимлари изланишларига назар ташласак, бобокалонларимиз даҳоси бугунги авлодлар қонида ҳам оқаётганига гувоҳ бўламиз. Тошмуҳаммад Саримсоқов, Саъди Сирожиддинов, Маҳмуд Салоҳиддинов сингари атоқли академикларнинг математика соҳасида яратган илмий мактаблари муваффақиятли давом эттирилиб, математиканинг янги қирралари кашф этилмоқда. Соҳанинг энг устувор йўналишлари бўйича олиб бораётган илмий изланишлари билан юртимиз олимлари дунё миқёсидаги кашфиётларга муносиб ҳисса қўшмоқда.\nДавлатимиз раҳбарининг шу йил 23 августдаги «Ўзбекистон Республикасининг фан ва техника, адабиёт, санъат ва меъморчилик соҳасидаги Давлат мукофотларини бериш тўғрисида»ги фармони билан таниқли математик олимларимиздан академик Шавкат Аюпов, физика-математика фанлари докторлари Каримберген Кудайбергенов, Баҳром Омиров ҳамда Ўткир Розиқов “Ноассоциатив алгебралар, дифференциаллаш ва ночизиқли динамик системалар назарияларини ривожлантириш” фундаментал тадқиқоти учун биринчи даражали давлат мукофоти билан тақдирланиши математика фанининг равнақи йўлида изланаётган илм-фан намояндалари доимий эътиборда эканидан далолат беради.\nКейинги йилларда илм-фан соҳасида олимларимизнинг халқаро алоқалари, ривожланган мамлакатлар тадқиқотчилари билан ҳамкорлиги кенг ривожланди. Айни пайтда математик олимларимиз изланишлари учун ҳам катта имкониятлар очилди. Бугун Ўзбекистон Фанлар академияси Математика институти кутубхонасида соҳага оид юзлаб қимматли китоблар, илмий журналлар мавжуд. Институт олимларининг нуфузли Бонн, Оксфорд, Кэмбридж университетлари билан мунтазам илмий ҳамкорлиги йўлга қўйилган. Бунинг натижасида ҳар йили ўзбек математикларининг юздан ортиқ илмий мақоласи АҚШ, Германия, Буюк Британия, Италия каби мамлакатлардаги етакчи илмий журналларда чоп этилмоқда.\nЎзбекистон Фанлар академияси Математика институти директори Шавкат Аюпов 2003 йилда Жаҳон фанлар академиясининг (TWAS) ҳақиқий аъзолигига қабул қилингани ҳам мазкур фан йўналишидаги ютуқларимиз сирасидандир. 2015 йилда пойтахтимизда Т.Саримсоқов таваллудининг 100 йиллиги муносабати билан ташкил этилган халқаро анжуман юртимиз математикларининг дунё илм-фанига қўшаётган ҳиссасининг яна бир амалий ифодаси бўлди. Мазкур анжумандаги чиқишидан сўнг Ш.Аюпов Америка Қўшма Штатларининг Калифорния университетига дарс беришга таклиф қилинди.\nШ.Аюпов ҳамда унинг издошлари фундаментал тадқиқоти дунё олимлари томонидан катта қизиқиш билан ўрганилмоқда. Бугунги кунда Испаниянинг Севилья, Малайзиянинг Куала-Лумпур, АҚШнинг Беркли шаҳарларида мазкур мактабнинг ўзига хос бўлинмалари вужудга келгани, Хитой, Жанубий Корея, Франция илмий марказлари олимларимиз изланишларини ўрганаётгани фикримиз далилидир.\nЮртимиз математикларининг жаҳон миқёсида юксак ўринга эга бўлаётгани наинки мамлакатимиз, балки кўплаб хорижлик ёш изланувчиларнинг ҳам эътиборини жалб этмоқда. Айни пайтда Ўзбекистон Фанлар академияси Математика институтида АҚШлик 9 талаба алгебра фани асосчиларининг муносиб давомчилари – Ш.Аюпов, К.Кудайбергенов, Б.Омиров ҳамда Ў.Розиқовнинг илмий изланишларини ўрганмоқда.\nМухтасар айтганда, юртимиз олимлари меҳнатининг юксак эътирофи уларни янада катта иштиёқ билан изланишга, дунё илм-фанида юқори чўққиларини забт этишга чорлайди.\nNext story Дўстлик ва ўзаро ишончга асосланган ҳамкорлик\nPrevious story Футбольная команда «Карабах» Азербайджана вписали название своего клуба в историю футбола Мира.


«Бухоро бошқа вилоятлардан 10 йил орқада қоляпти» — президент – Газета.uz\n22 январ 2021, 14:51 Жамият\nШавкат Мирзиёев Халқ депутатлари Бухоро вилояти кенгашининг йиғилишида ҳудудни ижтимоий-иқтисодий ривожлантириш вазифаларига тўхталди. Бу ҳақда президент матбуот хизмати хабар берди.\n«Бухоронинг бугунги ривожи маъқулми, деган саволга менинг жавобим: йўқ. Бошқа вилоятлардаги ривожланишдан 10 йил орқада қоляпти. Коррупция, порахўрлик барҳам топмаяпти. Ялпи ҳудудий маҳсулотда қишлоқ хўжалиги улуши 50 фоиз экани эски замондан нишон. Саноат, хизмат кўрсатиш, тадбиркорлик бўйича вилоятнинг имкониятлари жуда кенг. Туман ҳокимлари, сектор раҳбарларининг дунёқараши ўзгариши керак», — деди Шавкат Мирзиёев.\n«Энди жамиятимизда бошқача йўналиш бўлади — маҳалла катта кучга айланади. Агар маҳалла раиси билимли, фидойи бўлса, кайфият ҳам, иқтисодиёт ҳам ўзгаради», — деди давлат раҳбари.\nПрезидент ишсизлик муаммосига алоҳида тўхталди. Янги иш ўринлари очиш ва ўз-ўзини банд қилувчиларга шароит яратиш бўйича кўрсатмалар берилди. Оилавий тадбиркорлик, ёшлар бизнес лойиҳаларига 390 миллиард сўм имтиёзли кредитлар ажратилиши белгиланди. Ҳар бир туманда биттадан касб-ҳунар мактаби танлаб олиниб, унинг базасида мономарказлар ташкил этилиши, маҳаллалар миқёсида ўрганилиб, ишсизлар, ёшлар ва аёллар талаб юқори касбларга ўргатилиши айтилди.\nБухоро вилоятида 2021−2022 йиллар учун умумий қиймати қарийб 19 триллион сўм бўлган 713 та инвестиция лойиҳаси шакллантирилган. Шундан 555 таси бу йил амалга оширилиши, 14 мингдан зиёд янги иш ўрни яратилиши режалаштирилган.\nЙиғилишда хизмат кўрсатиш соҳаси салоҳиятини тўлиқ ишга солиш, жумаладан, зиёрат туризмини янада ривожлантириш зарурлиги таъкидланди. Жумладан, қадимий «Ғиждувон қўрғони»ни қайта тиклаб, очиқ осмон остидаги музей барпо этиш, Вобкент туманида «Ширин» қишлоғини этнотуризм масканига айлантириш, Пешку туманининг Афшона қишлоғида «Ибн Сино замонаси» мажмуасини ташкил этиш бўйича топшириқлар берилди. Бухоро зардўзлиги ва заргарлиги халқаро фестивалини ўтказиш ташаббуси илгари сурилди.\nИжтимоий соҳаларни ривожлантириш, янги таълим ва тиббиёт муассасалари ташкил этиш масалаларига алоҳида эътибор қаратилди. 2021 йилда Бухорода Президент мактаби фаолият бошлаши таъкидланди. Математика, ахборот технологиялари, кимё-биология ва физикага ихтисослашган 16 та мактаб ташкил этилади. Шунингдек, 18 та мактабни реконструкция қилиш белгиланган.


Шавкат Мирзиёнинг Навоий кон-металлургия комбинатининг 60 йиллиги бўйича табриги ва кўпчилик билмайдиган Қувондиқ Санақулов ҳақидаги аччиқ ҳақиқатлар - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n18:03 - Шавкат Мирзиёнинг Навоий кон-металлургия комбинатининг 60 йиллиги бўйича табриги ва кўпчилик билмайдиган Қувондиқ Санақулов ҳақидаги аччиқ ҳақиқатлар\nЎзбекистонда ҳукмронлик қилаётган тожиклар режимининг бош қўғирчоқ ахборот воситаси ЎзА кеча ва ундан олдинги кун ҳеч қандай таҳлилсиз шу режимнинг раҳбари, айни замонда Ўзбекистон Президенти Шавкат Мирзиёнинг Навоий кон-металлургия комбинати ҳамда Навоий шаҳри ташкил этилганининг 60 йиллиги муносабати билан табрикномасини ва жамоатчилик фаолларидан бир гуруҳини турли унвон ва орден-медаллар билан мукофотлаш ҳақидаги фармонини эълон қилди.\nМаълумки, Навоий шаҳри ҳамда Навоий кон-металлургия комбинати 1958 йилда расмий шаҳар ва давлат комбинати мақомини олганлар. Бундай мақомлар қайси куни берилгани ҳақида ҳеч бир ерда маълумот тополмадик. Тахмин қилиши мумкинки, кон-металургия комбинати СССР давлатининг ўта яширин корхоналаридан бири бўлгани сабабли, унга қачон шундай мақом берилганини Шавкат Мирзиё ҳам билмаса керак.\nНавоий кон-металлургия комбинати олтин, уран ва бошқа қимматбаҳо маҳсулотлар қазиб олиш билан шуғулланади. Табиий, уларнинг ҳажми ҳам расман ҳеч қаерда очиқча айтилмайди. Аммо, жуда кўп манбалардан олинган маълумотлар асосида тахмин қилиш мумкинки, Ўзбекистонда асосан шу комбинат ва бошқа кичкина корхоналар ҳар йили 100 тонна атрофида олтин чиқаришади. Олтиннинг нархи жуда тез тушиб-чиқиб туриши сабабли, бунча олтиннинг нархи 3-5 миллиард доллар деб тахмин қилиш мумкин.\nҲар қандай давлат иқтисодиётининг асосий кўрсатгичи бўлган Ялпи Ички Маҳсулот ҳажми Ўзбекистонда бу йил 35 млрд доллар атрофида, Давлат Бюджетининг даромад ва ҳаражат қисмлари тахминан 7,7 млрд доллар атрофида эканлигини, Россия ва бошқа мамлакатларда ишлаётган ўзбеклардан ҳар йили Ўзбекистонга 5 млрд доллар атрофида пул келишини ҳисобга олсак, олтиндан келаётган фойда жуда каттадир.\nСовет замонида бу комбинат расман ва феълан Москваники эди, бу ерда чиқарилган олтиннинг ҳаммаси шу ерда қурилган аэропорт орқали тўғри Россияга олиб кетиларди. Ўбекистон раҳбарлари ҳам у ерда қанча олтин ишлаб чиқарилаётганини билмасдилар. Ислом Карим 1989 йили Ўзбекистоннинг бошига ўтқазилгандан кейин шу комбинатнинг шаҳабчаларидан бирига кирмоқчи бўлганда, уни киритишмаган.\nЯна эслатиш керакки, Навоий вилоятида ҳозир тахминан 900 минг, Навоий шаҳрида эса, бор-йўғи 200 минг киши яшайди. Бундан ҳам қизиғи, аҳолисининг сони бўйича жажжи десак бўладиган бу вилоятда 3 та аэропорт бор – Навоий халқаро аэропорти, Учқудуқ ва Зарафшон аэропортлари.\nЭътибор беринг, аҳолиси фақатгина Сирдарё вилоятидан бироз кўпроқ бўлган Навоий вилоятида 3 та аэропорт бор. Бор-йўғи 200 минг киши яшайдиган ва Навоий номи билан аталаган митти шаҳарчада эса, халқаро аэропорт бор.\nНавоий кон-металлургия комбинатининг раҳбарлари ва ишчилари асосан Россиядан келган руслар эди. Ҳозир бу соҳада ҳам вазият ўзгарди. Комбинатга биринчи марта Бош директор қилиб миллати номаълум, аммо исми-шарифи ўзбекча-қозоқчага ўхшайдиган Қувондик Санақулов 2008 йили тайинланган. Бундан ҳам қизиғи, бу киши 2004 йилдан бери Олий Мажлис Сенатининг ўзгармас Сенаторидир.\n“Ҳаракат” Агентлиги 2012 йил 26 январда ишончли манбага асосланиб, Навоий кон-металлургия комбинати директори, Сенатор Қувондиқ Санақулов ҳибсга олинганини биринчи бўлиб хабар қилган эди. Шундан кейин бу хабар ҳатто Россия ахборот воситалари томонидан ҳам эълон қилинди. Ҳукуматнинг қўғирчоқ сайтлари эртаси куни бизнинг хабарни рад этдилар, аммо давлатнинг расмийлари, жумладан, Олий Мажлиснинг Сенати суст қолди. Ўшанда бундай хабар бекорга тарқалмаган, қандайдир можаро бўлган, аммо Қувондиқ Санақулов ғалаба қозонган. Мана орадан йиллар ўтди, Қувондиқ Санақулов ҳали ҳам Сенатор, ҳали ҳам Бош директор, аммо ҳеч бир ерда кўринмайди ҳисоб, унинг номи ҳеч бир ерда тилга олинмайди ҳисоб.\nЮқорида айтилган фикрларни мужассамлаштириб тахмин қилиш мумкинки, Навоий кон-металлургия комбинати ҳалигача феълан Москванинг қўлида, бу ерда ишлаб чиқарилган олтиннинг катта қисми, ёки ҳаммаси, Навоий, Учқудуқ ва Зарафшон аэропортлари воситасида Россияга олиб кетилади. Қувондиқ Санақулов ҳам Москвага бўйсунади, унинг чет эллардаги банкларда миллиардлаб доллар пули бор, ўзининг шахсий учоғида истаган пайтда Парижга бориб кўнгил очиб келади. Мукофатланганларнинг рўйхатини ҳам унинг одамлари тайёрлашган. Шавкат Мирзиё у билан кўришганда, тиз чўкмаса ҳам, қуллиқ қилади.


Кун мавзулари, 05 июл 2015\n29 январ 2020, Тошкент вақти: 01:44\nякшанба 5 июл 2015\nЖаҳон банкининг 200млн. долларига "бетонка" йўллар таъмирланади\nЖаҳон банки ажратадиган 200 миллион долларлик кредит устига Ўзбекистон 40 миллион доллар қўшиб, МДҲ давлатлари билан боғлайдиган магистрал, халқ тилида эса "бетонка" деб юритиладиган йўлларни таъмирлашни режаламоқда. Бундан ташқари, яна 105 миллион долларлик кредит Самарқанд ва Бухородаги канализация тармоқларини таъмирлашга ажратилди.\nЯнгийўлдаги қотиллик гувоҳи ҳибсда сақланаётгани иддао қилинмоқда\nЯнгийўллик Марина Попова 18 ёшли ўғли Борис Ни қотиллик гувоҳи бўлгани учун бир неча кундан бери ноқонуний равишда ҳибсда сақланаётгани ва бунинг сабаблари ҳақида Янгийўл Ички ишлар бошқармаси томонидан ҳеч қандай тушунтириш берилмаётганини иддао қилмоқда. Янгийўл милицияси расмийси эса гувоҳ Борис Ни 2 кун олдин бошқармадан олиб кетилгани, аммо унинг қаерда сақланаётганини айтишга ҳақли эмаслигини билдирди.\nЖаслиқ қамоқхонасида 2006 йилдан бери жазо муддатини ўтаётган ҳуқуқбон Аъзам Фармонов аёли, Озода Ёқубова, турмуш ўртоғи қамоқда қийноққа тутилганини иддао қилди. 37 ёшли Аъзам Фармонов 2006 йилда 9 йилга озодликдан маҳрум этилган, айни жазо муддати шу йил апрель ойида яна 5 йилу 26 кунга узайтирилган эди.\nЎзбекистон ҳукуматининг маънавият бўйича мутасаддилари эстрада қўшиқчилари билан учрашувда жамиятда урчиб бораëтган маънавиятсизлик қиëфасини тасвирлашга уриндилар. Сизнингча¸ маънавиятсизлик илдизлари қаердаю¸ унга ким даво топа олади? Душанба кунги жонли суҳбатимиз шу мавзуда бўлади.\nАндижон вилояти Избоскан туманида фермерлик қилган 29 ёшли Нодирбек Ҳайдаров туман ҳокими ва прокурори ўтказган мажлисдан чиқиб, ўзини осиб қўйди. Озодлик манбаларига кўра, ҳоким ва прокурор фермерни буғдой режасини бажармагани учун қаттиқ койиган ва у мажлисдан чиқиб, қишлоқ хўжалиги бўлими ҳожатхонасида ўз жонига қасд қилган.


Straus House’дан жабрланганлар сони ва жами зарар миқдори маълум бўлди\n28 июль куни Straus House МЧЖ мансабдор шахсларига нисбатан суд жараёни ниҳоясига етгани хабар қилинган эди. Суд ҳукми билан жамият таъсисчиси И.Исроилов ва унинг жиноий шериклари Жиноят кодексининг тегишли моддалари билан турли муддатларга озодликдан маҳрум қилинди. «Kun.uz» жиноят иши бўйича етказилган зарар, жабрланувчилар сони ва ундирувнинг таъминланишига доир қўшимча маълумотларни тақдим этди.\nМаълум бўлишича, туяқуш жўжалари билан боғлиқ мазкур жиноят иши доирасида 298 нафар фуқаро жабрланувчи деб топилган ва улар кўрган жами зарар миқдори 6 617 444 500 (олти миллиард олти юз ўн етти миллион тўрт юз қирқ тўрт минг беш юз) сўмни ташкил этган.\nЖабр кўрганлар ҳудудлар кесимида қуйидагича кўриниш олган:\nЖиноят иши доирасида хатланган:\n265 000 000 сўмга баҳоланган, 2018 йилда ишлаб чиқарилган, Malibu-2 русумли автомашина;\n107 571 961 сўмга баҳоланган, 2019 йилда ишлаб чиқарилган Lacetti русумли автомашина;\n110 000 000 сўмга баҳоланган 2019 йилда ишлаб чиқарилган, Lacetti русумли автомашина;\n107 571 961 сўмга баҳоланган 2019 йилда ишлаб чиқарилган, Lacetti русумли автомашина;\n126 081 298 сўмга баҳоланган 2019 йилда ишлаб чиқарилган, Lacetti русумли автомашина;\n60 902 497 сўмга баҳоланган 2019 йилда ишлаб чиқарилган Spark русумли автомашиналари ҳукм қонуний кучга кирганидан сўнг, жабрланувчиларга нисбатан етказилган зарарлар ўрнини қоплаш учун пропорционал равишда тақсимланади.\nШунингдек, ашёвий далил деб эътироф этилган:\n1 дона баҳоси 3 920 000 сўмлик;\n1 дона баҳоси 2 807 000 сўмлик;\n1 дона баҳоси 3 885 000 сўмлик (жами 3 дона) МakTaym русумли эркаклар қўл соатлари;\n1 дона нархига аниқлик киритилмаган МаkTaym русумли эркаклар қўл соати ҳукм қонуний кучга кирганидан сўнг, Мажбурий ижро бюросининг Миробод туман бўлими томонидан баҳолатилиб, жабрланувчиларга нисбатан етказилган моддий зарарни қоплаш учун йўналтирилади.\nИИВ ҳузуридаги Тергов департаментининг банкдаги ҳисоб рақамида сақланаётган ҳамда хатланган Покистоннинг Chemikals & Marbels Lahore Pakistan компаниясига туяқуш жўжаларини сотиб олиш мақсадида, шартномага асосан кўчирилган 1 854 000 000 (бир миллиард саккиз юз эллик тўрт миллион) сўм миқдоридаги пуллар, ҳукм қонуний кучга кирганидан сўнг, тегишли тартибда етказилган моддий зарарларни қоплашга пропорсионал тартибда қаратилади.\nЕтказилган зарар И.Исроилов, А.Маҳмудалиев, Д.Қутпиддинов ва О.Саидовдан солидар тартибда ундирилади. Ҳукм манфаатдор тарафлар томонидан апелляция тартибида шикоят киритилмаса, эълон қилинган кундан бошлаб ўн суткадан сўнг кучга кириши белгиланган.\nЭслатиб ўтамиз, суд Straus House МЧЖ таъсисчиси И.Исроиловни 9 йил, МЧЖ директори А.Маҳмудалиевни 7 йил, директор ўринбосари Д.Қутпиддиновни 8 йил 5 ой 26 кун муддатга озодликдан маҳрум этди. МЧЖ бош ҳисобчиси О.Саидовга 5 йил муддатга озодликни чеклаш жазоси тайинланди.\nКарантин қоидаларига риоя қилганларга кунига 390 доллардан берилади


Ўзбекистонда бу йил қанча узум етиштирилиши айтилди » Ўзбекистон янгиликлари – Zamin.uz\nЎзбекистонда бу йил қанча узум етиштирилиши айтилди\n19 апрель 2017, 19:47\nМиллий матбуот марказида “Ўзвиносаноатхолдинг” холдинг компанияси матбуот анжумани ўтказди, деб хабар бермоқда Кун.уз нашри.\nЎзбекистонда 2016 йилда 1,7 миллион тонна ҳосил олинган бўлса, жорий йилда 1,9 миллион тонна узум етиштириш мўлжалланмоқда.\n– Тизимдаги олтмишдан ортиқ корхона фермер хўжаликларида етиштирилган узумни қайта ишлаш билан бирга саноатбоп навли токзорлар барпо этилмоқда, – дейди “Ўзвиносаноатхолдинг” холдинг компаниясининг бошқарма бошлиғи ўринбосари Адиба Аҳмаджонова. – 2014 йилда 2 минг гектар токзор ташкил қилинган бўлса, бугунги кунда ушбу майдонлар 2 баравар ортди. Жорий йилда яна 1 минг 400 гектарда токзор барпо этилади.\nЎзбекистон Республикаси Вазирлар Маҳкамасининг 2015 йил 17 декабрдаги Республикада узум етиштирувчи фермер хўжаликларини бирлаштириш, токзорлар самарадорлигини ошириш, илғор агротехнологияларни жорий этиш, экспорт ва қайта ишлаш хажмларини кўпайтириш учун узумчиликка ихтисослашган агрофирмалар ташкил этиш тўғрисидаги қарори ижроси доирасида узумчиликка ихтисослашган қирқ иккита агрофирма фаолият кўрсатмоқда.\nАгрофирмалар фермерларга ҳосилни сифатли сақлашда кўмаклашмоқда. Бунинг учун агрофирмаларда музлатгич камералари ва жиҳозланган омборлар мавжуд. Агрофирмалар ўзларига бириктирилган туманлардаги фермер хўжаликларида агротехник тадбирларни ўз муддатларида ўтказиш мақсадида қишлоқ хўжалик техникаси харид қилишни кўпайтирмоқда. Ҳозиргача жорий йилги узум ҳосили учун 30 фоиз бўнак пули тўлаб берилди.\nЯнгиликлар » Ўзбекистон » Ўзбекистонда бу йил қанча узум етиштирилиши айтилди\n07:55 2017 йилда Ўзбекистонга 2та электропоезд олиб келинади


Самвел Бабаян: "Гуруҳда бир-бирига муносиб жамоалар йиғилган"\n16:14 / 12.04.2016\nБугун, 12 апрель куни Малайзия пойтахти Куала-Лумпур шаҳрида 2018 йилги Жаҳон чемпионатига саралашнинг учинчи босқичи учун қуръа ташлаш маросими бўлиб ўтди.\nҚуръа натижаларига кўра, Ўзбекистон “А” гуруҳидан ўрин олди. Миллий терма жамоа учинчи босқич давомида Эрон, Жанубий Корея, Хитой, Сурия ҳамда Қатар терма жамоалари билан 2та йўлланма учун кураш олиб боради.\n"Бугун муҳим кун эди. Муҳимлиги, бизнинг гуруҳга қандай даражадаги рақиблар тушгани эътиборидан эмас. Бу босқичда осонлик билан енгиш мумкин бўлган рақибнинг ўзи бўлмайди – айнан рақиблар номларини билиб олиш ва шу кун, мана шу дақиқадан тайёргарликни бошлаш, гуруҳимиздаги жамоаларни ўрганиш жараёнига киришиш нуқтаи назаридан келиб чиқиб айтяпман.\nМана энди биз кейинги босқич тайёргарлигига тўлақонли киришишимиз, рақиб жамоалар ўйинларини таҳлил этишни бошлашимиз, ўртоқлик ўйинлари ўтказиш учун саралашдаги рақибларимиз даражаси, ўйин савиясига яқин жамоалар танлашимиз мумкин.\nШу ўринда мухлисларга ҳам мурожаат қилмоқчиман: Биз ҳар бир ўйинимизда сизларнинг қўллаб-қувватлашингизни, мададингизни, кўмагингизни ҳис қилиб турдик. Футболчилар ҳам айниқса сўнгги ўйинларда сизларни бахтиёр қилиш учун бор кучларини иша солиб ҳаракат қилишди. Шундай қўллаб-қувватлашдан, шундай кўмакдан кейинги босқичда ҳам умид қилиб қоламиз. Ўз навбатида биз йигитлар билан ўзбек футболи олдида турган асосий вазифа – Россияда бўлиб ўтадиган Жаҳон чемпионати йўлланмасини қўлга киритиш учун бор имкониятимизни ишга соламиз. Бу бизнинг қўлимиздан келади деб ўйлайман. Бунинг учун бизда етарлича маҳоратли футболчилар бор. Ўзбекистон футбол федерацияси томонидан жамоа ҳеч нарсага муҳтож бўлмаслиги учун, керакли барча шароитлар яратиб бериляпти.\nРақибларга келадиган бўлсак, уларнинг ҳеч бири бу ергача тасодифан етиб келмади. Гуруҳда бир-бирига муносиб жамоалар йиғилган. Яққол фаворитлар ёки аутсайдерлар йўқ. Ҳозир ҳар бир ўйинга ҳаётимиздаги энг муҳим ўйиндек муносабатда бўлишимиз керак. Ҳар бир ўйин алоҳида сюжет, алоҳида тарих. Биз учун энг асосийси - айни вақтда биринчи ўйинда ғалаба қозониб олиш", - дейди Самвел Бабаян.


Ўзбекистон Республикаси Илмий-Оммабоп ва Ҳужжатли Фильмлар Киностудиясида 2007-2010 йилларда ишлаб чиқарган фильмлар ҳақида қисқача маълумот\nHFK.UZ | Ўзбекистон Республикаси илмий-оммабоп ва хужжатли филмлар киностудияси\nҲужжатли кино тарихи\nЯнги давр кинопублицистикаси\nМустақиллик давридаги ҳужжатли кино\n2007-2010 йилларда ишлаб чиқарган фильмлар ҳақида қисқача маълумот\n1991- 2010 йиллар мобайнида киностудияда ишлаб чиқарилган фильмлар рўйхати (pdf)\nНачались съемки фильма, посвященного 20-летию деятельности Республиканского интернационального культурного центра\nНа сайте размещены 5 фильмов из архивов киностудии\nПросмотрено статей : 281131\nКинохроника\t- Мақолалар\n1-чи бет 5 тадан\n«ЎЗБЕККИНО» Миллий агентлиги Ўзбекистон ҳужжатли киносининг асосий йўналишларини белгилаб берувчи ҳамда буюртма бериб, ҳомийлик қилувчи асосий ташкилотдир. 2007-2010 йиллар давомида студияда кўплаб ҳужжатли ва илмий-оммабоп фильмлар яратилди. Уларнинг асосий қисми катта тажрибага эга бўлган ижодий ҳодимлар зиммасига тушди. Студиянинг сўнги йиллардаги иш жараёнига разм соладиган бўлсак, бу даргохда яратилаётган фильмлар орқали юртимиз ҳужжатли киносининг умумий тараққиёт жараёнида қандай ўринга ва аҳамиятга эга эканлиги ҳақида маълум тасаввур ҳосил қилиш мумкин.\nЯратилган фильмларни йиллар бўйича таҳлил қиладиган бўлсак, 2007 йилда киностудияда жами 55 та фильм яратилган. Улардан 9 таси кинотасмаларда, 43 таси эса видеотасмаларда суратга олинган. 2008 йилда эса жами 43 та фильм яратилган. Улардан 7 таси кинотасмаларда, 36 таси видеотасмаларда, 2009 йилда 34 та фильм видеотасмаларда яратилган, 2010 йилнинг биринчи ярим йиллигида эса 33 та фильм видеотасмаларда яратилди. Кўриб турганингиздек кейинги икки йилда фильмлар асосан видеотасмаларда яратилмоқда.\nКейинги тўрт йилда олинган фильмлар таҳлили, яратилган асарларда ҳаракат, изланиш, ўзига ҳослик, ютуқ бор-йўғлиги ҳақида, бир сўз билан айтганда, студия қиёфаси ҳақида тасаввур беради. Фильмларнинг таъсир кучи қандай, қай бири ҳақида жиддий фикр юритиш мумкин, қандай янгиликлар бор, жанрлар, мавзу борасида ўзгаришлар борми, қайси асарлар ўзига хослиги, янгилиги билан ажралиб туради каби саволларга сайтимиз орқали жавоб топасиз ва студия ишлари ҳақида тўлиқ маълумотга эга бўласиз деб умид қиламиз.\nЎтган давр ичида Ватанимизнинг ижтимоий-сиёсий, маданий-маърифий ҳаётида юз берган муҳим воқеаларни ленталарга мухирлаш борасида катта ишлар қилинди. «Ўзбекистоннинг ислом маданияти тараққиётига қўшган ҳиссаси номли» халқаро анжуманга бағишлаб туркум фильмлар (4та) ишланди. Бу мавзу барча оммавий ахборот воситаларида кенг ёритилди. Студиянинг «Тошкент - Ислом маданияти пойтахти», «Усмон Мусхафи», «Хазрати Имом мажмуаси», «Имом ал-Бухорий» фильмлари ана шу мавзуда яратилган. Ҳар бир фильм долзарб ва муҳим мавзуни ёритишга катта ҳисса қўшди. Бу картиналар профессинализми, ёритилаётган масаланинг чуқур ўрганилгани билан ажралиб туради. Улар шунчаки ахборот билан чекланмайди. Бу фильмда публицистик ёндашув, маърифий йўналиш кўзга ташланади.\nМустақил юрт муваффақиятлари ҳақида «Ватан остонадан бошланади», «Умр оқар дарё», «Давлат нажот-қўрғони», «Умидимиз ёшлардан», «Келажакка одим», туркум фильмларнинг аҳамиятини таърифлашга тил ожиз. Студиямизнинг кенг миқёсдаги бу ишида юртимизнинг ютуқлари, истиқболи, бугуни ва эртаси ҳақида ниҳоятда кўп маълумотлар жамланган. Режиссёрлар Х.Валиев, У.Ортиқов, А.Акбархўжаев маълум бир давр воқеалари хроникасини яратганлар. Бу жуда катта иш. Ҳар бир фильмда умумлашма ва воқеликни тафаккур қилиш бор. Ўзига хос кино-видео журнал бўлган «Давр солномаси» ҳам йил воқеаларини муфассал ёритиб боради.\n* Боши < Олдинги 1 2 3 4 5 Кейинги > Охири *\nЎзбекистон Республикаси илмий-оммабоп ва хужжатли филмлар киностудияси © 2010\nЎзбекистон Республикаси илмий-оммабоп ва хужжатли филмлар киностудияси\nАвторские права © 2017 HFK.UZ | Ўзбекистон Республикаси илмий-оммабоп ва хужжатли филмлар киностудияси. Все права защищены.


Тайваннинг “Kai Shing Trading Co.Ltd” компанияси директорлар кенгаши раиси Тэн Сюэкай ишбилармонлик ташрифи билан Наманганга келди.\nВилоят ҳокими Хайрулло Бозоров ва Тэн Сюэкайнинг ўзаро расмий учрашувида маҳаллий ҳокимлик билан “Kai Shing Namangan” хорижий корхонаси ўртасида ушбу лойиҳани амалга ошириш бўйича инвестицион келишув имзоланди.\nШарқий Осиёда паррандачилик йўналишидаги йирик лойиҳалари билан танилган Тэн Сюэкай Наманган вилоятида йирик паррандачилик комплекси қуриш режасини амалга оширмоқда. Бу борада "Kai Shing Trading Co. Ltd" раҳбари бир неча бор Наманган вилоятига ташриф буюрди. Наманган вилоятида масъулияти чекланган жамият шаклидаги “Kai Shing Namangan” хорижий корхонаси рўйхатдан ўтказилди.\nИмзоланган келишувга кўра, паррандачилик комплекси, иссиқхона, кушхона, ем ишлаб ишлаш чиқариш, органик чиқиндиларни қайта ишлаш заводлари каби бўлимлардан иборат ушбу йирик лойиҳани амалга ошириш учун “Kai Shing Namangan” хорижий корхонасига вилоят ҳудудидан 550 гектар ер ажратилади, инвестор томонидан эса 30 миллион доллар сармоя киритилади.\nКорхонада очиқ осмон остида махсус зотли товуқларни етиштириш йўлга қўйилади. Етиштирилган товуқларнинг катта қисмини Хитойда машҳур “Император товуқ эссенцияси” ишлаб чиқаришига йўналтирилади ҳамда Хитойга экспорт қилинади. Қолган қисми “Ҳалол” сертификати билан араб давлатларига ҳамда ички бозорга сотилади.\nКарантин бўйича Самарқанд ва Наманган "қизил"га лойиқ кўрилди, Сурхондарьё эса "сариқ"га\nПрезидент ИИВга қишлоқ хўжалиги ва ишлаб чиқариш соҳасидаги транспортлар эркин ҳаракатланишини таъминлаш бўйича топшириқ берди


“Электр энергияси ва газ таъминоти”: 26 август куни Республика миқёсида амалга оширилган ишлар — айрим ҳудудлар мисолида\nИстеъмолчиларни электр энергияси, табиий ва суюлтирилган газ билан таъминлаш сифатини ошириш мақсадида олиб борилаётган модернизация ва реконструкция ишлари: 26 август куни амалга оширилган ишлар — айрим ҳудудлар мисолида.\n“Асака” ГТШда махсус автотранспортларнинг техник ҳолати, ҳар бир маиший газ баллонига қуйилаётган газ миқдори, шунингдек онлайн тизим бўйича ҳар бир тўлдирилаётган маиший газ баллонларни дастурга уланиш жараёнлари кўздан кечирилди.\nШаҳрихон туманидаги истеъмолчиларга 269,7 км узунликдаги газ қувурлари орқали хизмат кўрсатилиб, 272 дона газ маромлаш қурилмалари орқали табиий газ етказилиб берилмоқда.\n“Мустақиллик” МФЙ ўрамидаги хонадонларга режадаги сўнгги ҳисоблагичларни ўрнатилди ва “ақлли” ҳисобдонларни ўрнатиш ишлари тўла якунланди. Ўрнатилган барча ҳисобдонлар махсус дастурга уланди ва энди ҳар бир хонадондаги табиий газ сарфи автоматик тарзда ҳисоб-китоб қилинмоқда.\nАндижон шаҳар “Истиқлол” МФЙга қарашли кўп қаватли уйларни 0,4 Квли кабель тармоғи яроқсиз ҳолга келиб қолганлиги сабабли, янгисига алмаштириш учун 410 метр кабель янгиланди.\nШунингдек, “Шолдирама” МФЙда жойлашган кўп қаватли уйларга қарашли 274-сонли трансформатор пунктида 0,4 кВ ли кабелини янгилаш учун чуқур ковлаш ишлари амалга оширилди.\nБухоро шаҳар “Зарафшон” МФЙ Мустақиллик кўчасидаги истеъмолчиларнинг электр энергияси таъминотини яхшилаш мақсадида қуввати 630 кВА бўлган трансформатор пункти ўрнатиб берилди.\nШунингдек, шаҳарнинг “Ўзбекистон” МФЙ Кончилар кўчасида ҳам ушбу дастур асосида 160 кВА қувватдаги трансформатор пунктини ўрнатиш, электр узатиш тармоғини тортиш учун олиб келинган 16 дона темир-бетон таянчларни қуриш ишлари олиб борилмоқда.\nКуз-қиш мавсумига тайёргарлик ишлари доирасида Қоровулбозор тумани маҳаллаларидаги газ қувурлари, газ маромлаш қурилмалари таъмирланди.\nЖорий йилда “Тинчлик” МФЙдаги 2,5 км газ қувурларини қуриш ва таъмирлаш, 11 дона газ маромлаш қурилмаларини эса жорий таъмирлаш ишлари режалаштирилган бўлиб, ҳудудда умумий ҳисобда 4,4 км газ қувурларида таъмирлаш ва бўёқлаш, тиркамаларни тиклаш, тартибга келтириш ишлари бажарилди. 14 дона газ маромлаш қурилмалари эса тўлиқ техник тафтишдан ўтказилиб, 11 донасида таъмирлаш ишлари олиб борилди.\nНаманган вилоятидаги аҳоли хонадонларига 113 643 дона замонавий “ақлли” газ ҳисоблагичлари ўрнатилди. Ўрнатилган ҳисобдонларнинг барчаси махсус дастурга уланган бўлиб, автоматик тарзда табиий газ исте’молини ҳисоб-китоб қилмоқда.\nСамарқанд вилоятида куз-қиш мавсумига тайёргарлик ишлари қизғин давом этмоқда. Жойларда газ тақсимлаш ва маромлаш қурилмаларининиг айримлари режага кўра, тафтишдан ўтказилаётган бўлса, айримлари жорий ва мукаммал таъмирланмоқда. Жумладан, Паяриқ тумани “Бирлашув” маҳалла фуқаролар йиғинида жолашган ўрта босимли газ маромлаш қурилмалари тўлиқ тафтишдан ўтказилди ва бўёқланди.\n2021 йилда вилоят аҳоли хонадонларига 3061 дона маиший газ баллонларни етказиб бериш белгиланган бўлиб, амалда бугунги кунга қадар 3020 дона аҳоли истеъмолига шартнома асосида тарқатилди. Натижада вилоят бўйича жами газ баллонлар сони 552 652 донани ташкил этиб, аҳолини газ баллонлари билан таъминланганлик даражаси 120 фойизга етказилди.\nОлиб борилаётган ишлар натижасида 2021 йилнинг ўтган 1-ярим йиллигида 36,9 минг тонна, ўтган йилга нисбатан 4 минг 757 тонна кўп суюлтирилган газ аҳоли истеъмолчиларига етказиб берилиши таъминланди.\nБугунги кунда Сурхондарё вилоятида куз-қиш мавсумига тайёргарлик ишлари қизғин давом этмоқда. Жойларда газ тақсимлаш ва маромлаш қурилмаларининиг айримлари режага кўра, тафтишдан ўтказилаётган бўлса, айримлари жорий ва мукаммал таъмирланмоқда.\nЖумладан, Қумқўрғон тумани “Янги шаҳар” маҳалла фуқаролар йиғинида жойлашган ўрта босимли газ маромлаш қурилмалари тўлиқ тафтишдан ўтказилди ва бўёқланди.\nВилоят истеъмолчиларига суюлтирилган газ етказиб бериш ва ҳисобини юрутишнинг автоматлаштирилган тизимини жорий этиш мақсадида ID-карталар тарқатиш ва маиший газ баллонларга махсус ёрлиқларни ўрнатиш бўйича ишлар жадаллик билан олиб борилмоқда.\nОҳангарон туманида 2021-2022 йиллар куз-қиш мавсумига тайёргарлик кўриш ва мавсумни беталафот ўтказиш мақсадида, “Оҳангаронтумангаз” газ таъминоти бўлими томонидан 2021 йил апрель ойи бошидан бугунги кунга қадар 305 та ГТНларда техник-тафтиш (ревизия) ва бўёқлаш ишлари ўтказилди, 9,4 км. узунликдаги газ қувурлари бўялди. Шунингдек, 134,9 км. узунликдаги газ қувурларида зичликка ва мустаҳкамликка синаш ишлари (опрессовка) ўтказилди.\nЖорий йилнинг 25 августига қадар Тошкент шаҳрида табиий газ ҳисоби ва назоратининг автоматлаштирилган тизимини жорий этиш хизмати бўлими томонидан 127 284 та табиий газ истеъмолчилари хонадонларига электрон газ ҳисобдонлари белгиланган тартибда ўрнатилди.